**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΙΣΟΤΗΤΑΣ, ΝΕΟΛΑΙΑΣ ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Μαρτίου 2018, ημέρα Πέμπτη και ώρα 9:50΄, στην Αίθουσα Γερουσίας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, υπό την προεδρία της κυρίας Μαρίας Θελερίτη, Αντιπροέδρου της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης την επεξεργασία κι εξέταση του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων «Ι) Κύρωση της Σύμβασης του Συμβουλίου της Ευρώπης για την Πρόληψη και την Καταπολέμηση της Βίας κατά των γυναικών και της Ενδοοικογενειακής Βίας και προσαρμογή της ελληνικής νομοθεσίας, ΙΙ) Ενσωμάτωση της 2005/214/ΔΕΥ απόφασης – πλαίσιο, όπως τροποποιήθηκε με την απόφαση – πλαίσιο 2009/299/ ΔΕΥ, σχετικά με την εφαρμογή της αρχής της αμοιβαίας αναγνώρισης επί χρηματικών ποινών και ΙΙΙ) Άλλες διατάξεις αρμοδιότητας Υπουργείου Δικαιοσύνης, Διαφάνειας και Ανθρωπίνων Δικαιωμάτων».

Στη συνεδρίαση παρέστησαν ο Πρωθυπουργός, κ. Αλέξης Τσίπρας, ο Πρόεδρος της Βουλής των Ελλήνων, κ. Νικόλαος Βούτσης, ο Υπουργός Δικαιοσύνης, Διαφάνειας και Ανθρωπίνων Δικαιωμάτων, κ. Σταύρος Κοντονής, ο Υπουργός Εσωτερικών, κ. Πάνος Σκουρλέτης, ο Γενικός Γραμματέας της Βουλής, κ. Κωνσταντίνος Αθανασίου, ο Ειδικός Γραμματέας της Βουλής, κ. Κωνσταντίνος Βασιλάκης, καθώς και αρμόδιοι υπηρεσιακοί παράγοντες.

Η Προεδρεύουσα των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αθανασίου Αθανάσιος, Βάκη Φωτεινή, Θεοπεφτάτου Αφροδίτη, Γκιόλας Ιωάννης, Θελερίτη Μαρία, Κοζομπόλη Παναγιώτα, Μορφίδης Κωνσταντίνος, Μπαλλής Συμεών, Ντζιμάνης Γεώργιος, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Πρατσόλης Αναστάσιος, Ριζούλης Ανδρέας, Σαρακιώτης Ιωάννης, Καββαδία Ιωαννέτα, Ρίζος Δημήτριος, Συρίγος Αντώνιος, Τζάκρη Θεοδώρα, Θεοφύλακτος Ιωάννης, Βαρδάκης Σωκράτης, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Τσιάρας Κωνσταντίνος, Βορίδης Μαυρουδής (Μάκης), Βούλτεψη Σοφία, Γκιουλέκας Κωνσταντίνος, Δαβάκης Αθανάσιος, Καραγκούνης Κωνσταντίνος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Τζαβάρας Κωνσταντίνος, Χαρακόπουλος Μάξιμος, Αχμέτ Ιλχάν, Καρράς Γεώργιος – Δημήτριος, Παπαθεοδώρου Θεόδωρος, Σκανδαλίδης Κωνσταντίνος, Γερμενής Γεώργιος, Ηλιόπουλος Παναγιώτης, Λαγός Ιωάννης, Κατσώτης Χρήστος, Λαμπρούλης Γεώργιος, Συντυχάκης Εμμανουήλ, Παπαχριστόπουλος Αθανάσιος, Καβαδέλλας Δημήτριος, Λυκούδης Σπυρίδων, Παναγούλης Ευστάθιος και Παπακώστα – Σιδηροπούλου Αικατερίνη.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, παρόντες ήταν οι Βουλευτές κ.κ. Δριτσέλη Παναγιώτα, Ζεϊμπέκ Χουσεϊν, Καρά Γιουσούφ Αϊχάν, Καρασαρλίδου Ευφροσύνη (Φρόσω), Καστόρης Αστέριος, Μεγαλοοικονόμου Θεοδώρα, Σκούφα Ελισσάβετ, Σταματάκη Ελένη, Σταμπουλή Αφροδίτη, Λιβανίου Ζωή, Αντωνίου Μαρία, Ασημακοπούλου Άννα-Μισέλ, Κουκοδήμος Κωνσταντίνος, Ράπτη Ελένη, Κεφαλίδου Χαρούλα (Χαρά), Αϊβατίδης Ιωάννης, Καραθανασόπουλος Νικόλαος, Σαρίδης Ιωάννης, και Μαυρωτάς Γεώργιος.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Καλημέρα σας. Αγαπητές συναδέλφισσες και συνάδελφοι, σήμερα θα λέγαμε ότι είναι μια ιστορική μέρα για το Ελληνικό Κοινοβούλιο. Θ’ αρχίσω με τα τυπικά των δύο Επιτροπών και μετά θα μου επιτρέψετε να κάνω μια εξαίρεση, μιας και σήμερα είναι η παγκόσμια ημέρα των γυναικών.

Σήμερα, λοιπόν, συνεδριάζουν οι δύο Επιτροπές, Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου. Θέμα ημερήσιας διάταξης είναι η επεξεργασία και εξέταση του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων «Ι) Κύρωση της Σύμβασης του Συμβουλίου της Ευρώπης για την Πρόληψη και την Καταπολέμηση της Βίας κατά των γυναικών και της Ενδοοικογενειακής Βίας και προσαρμογή της ελληνικής νομοθεσίας, ΙΙ) Ενσωμάτωση της 2005/214/ΔΕΥ απόφασης – πλαίσιο, όπως τροποποιήθηκε με την απόφαση – πλαίσιο 2009/299/ ΔΕΥ, σχετικά με την εφαρμογή της αρχής της αμοιβαίας αναγνώρισης επί χρηματικών ποινών και ΙΙΙ) Άλλες διατάξεις αρμοδιότητας Υπουργείου Δικαιοσύνης, Διαφάνειας και Ανθρωπίνων Δικαιωμάτων».

Σήμερα, στις 8 του Μάρτη, είναι η παγκόσμια ημέρα των γυναικών, γι' αυτό και θα θέλαμε να μην υπάρχει μια συνήθης διαδικασία, γιατί σήμερα είναι ημέρα αγώνα και διεκδίκησης για όλες ανεξαιρέτως τις γυναίκες. Εκείνες που ζουν στα αστικά κέντρα ή στις αγροτικές περιοχές, εκείνες που είναι άνεργες ή δουλεύουν στην αγορά εργασίας ή και στο σπίτι, που είναι Ρομά, μετανάστριες, γυναίκες πρόσφυγες, τρανς, queer, ετερόφυλες, φυλακισμένες, απομονωμένες. Εκείνες που υψώνουν τη φωνή, σπάνε τη σιωπή και διεκδικούν κατοχύρωση των δικαιωμάτων όλων των γυναικών, διεκδικούν την ισότητα των φύλων στην πράξη.

Αγαπητές συναδέλφισσες και συνάδελφοι, σήμερα είναι μια ιστορική μέρα για το Ελληνικό Κοινοβούλιο, γιατί στις Επιτροπές μας κυρώνεται η Σύμβαση του Συμβουλίου της Ευρώπης, δηλαδή, γίνεται πράξη ένα αίτημα χρόνιο και διαρκές των γυναικείων και φεμινιστικών οργανώσεων και γι' αυτό χαιρόμαστε πάρα πολύ που στα θεωρεία μας υπάρχει αυτή η διάθεση από τη μεριά των γυναικείων κινημάτων και σήμερα, με την παρουσία τους, μας τιμούν και θέλουν ν’ ακούσουν ακριβώς όλη τη διαδικασία της κύρωσης της Σύμβασης και όχι μόνο. Το Συμβούλιο της Ευρώπης υιοθέτησε το 2011 τη Σύμβαση και τέθηκε σε ισχύ τον Αύγουστο του 2014. Η χώρα μας την υπέγραψε την ίδια μέρα, δηλαδή, το 2011, όμως, η επικύρωσή της εκκρεμούσε μέχρι σήμερα.

Σήμερα, λοιπόν, η Κυβέρνηση φέρνει τη Σύμβαση και γίνεται πράξη.

Χαιρετίζουμε αυτή την πρωτοβουλία, γιατί δεν εισάγεται σήμερα μόνο η κύρωση της Σύμβασης του Συμβουλίου της Ευρώπης, αλλά νομιμοποιείται η Σύμβαση της Κωνσταντινούπολης και περιλαμβάνει πρόνοιες για μέτρα και δράσεις για την καταπολέμηση και πρόληψη όλων των μορφών βίας, αλλά και τη μέριμνα και την προστασία των θυμάτων.

Θα ήθελα τώρα να καλέσω στο βήμα τον Πρωθυπουργό της χώρας, κ. Αλέξη Τσίπρα, ο οποίος μας τιμά με την παρουσία του σήμερα και θα ήθελε ακριβώς αυτή την ιστορική στιγμή να την αποτυπώσει και με δική του εισήγηση.

Επίσης, μας τιμά με την παρουσία του και ο Πρόεδρος της Βουλής που, εάν θέλει να τοποθετηθεί, μετά θα του δώσουμε τον λόγο.

Τον λόγο έχει ο κ. Πρωθυπουργός.

ΑΛΕΞΗΣ ΤΣΙΠΡΑΣ (Πρωθυπουργός της Ελλάδας): Κυρίες και κύριοι συνάδελφοι, ζήτησα να κάνω μία σύντομη παρέμβαση, διότι πιστεύω ότι έχει έναν ιδιαίτερο συμβολισμό το γεγονός ότι επιλέχθηκε η σημερινή ημέρα, η 8η του Μάρτη, που είναι η ημέρα που γιορτάζουμε όχι την ημέρα της γυναίκας γενικά, αλλά τους αγώνες, τις διεκδικήσεις στην Ελλάδα, στην Ευρώπη, σε όλο τον κόσμο, προκειμένου να φέρουμε πιο κοντά το όραμα της ισότητας των δύο φύλων.

Θεωρώ, λοιπόν, ιδιαίτερα συμβολικό το γεγονός ότι επιλέχθηκε αυτή η ημέρα για την κύρωση της Σύμβασης που αφορά την αντιμετώπιση της βίας και επιτρέψτε μου να πω δύο λόγια για τη σημερινή ημέρα.

Η 8η του Μάρτη καθιερώθηκε διεθνώς ως «Ημέρα της Γυναίκας» με απόφαση του Οργανισμού Ηνωμένων Εθνών πριν από 43 χρόνια. Η συγκεκριμένη ημερομηνία επιλέχθηκε όχι τυχαία, αλλά για να τιμήσει τους αγώνες των εργατριών της κλωστοϋφαντουργίας στη Νέα Υόρκη που, το 1857, κατέβηκαν σε μια μαζική απεργία, ζητώντας ανθρώπινες συνθήκες δουλειάς.

Στα οικονομικά αιτήματα των εργαζόμενων γυναικών θα έρχονταν πολύ σύντομα να προστεθούν και τα πολιτικά αιτήματα, με πρώτο και κύριο το αίτημα για το δικαίωμα ψήφου για τις γυναίκες.

Από τότε, η υπόθεση της γυναικείας χειραφέτησης κερδίζει διαρκώς έδαφος και η 8η Μαρτίου είναι μια μέρα που πρέπει να μας θυμίζει τα κοινωνικά, οικονομικά, πολιτικά και πολιτιστικά επιτεύγματα που κατακτήθηκαν για λογαριασμό του γυναικών όλου του κόσμου μέσα από σκληρούς και επίμονους αγώνες. Όμως, οι σύγχρονες κοινωνίες, ακόμη και οι πιο προοδευτικές, απέχουν πάρα πολύ απ’ αυτό που θα μπορούσε να θεωρηθεί ως πλήρης ισότητα των δύο φύλων και οι τεράστιες ανισότητες που χαρακτηρίζουν τον σύγχρονο κόσμο αφορούν, βεβαίως, και τη θέση της γυναίκας μέσα στην κοινωνία.

Μπορεί, λοιπόν, τα προβλήματα που σχετίζονται με το γυναικείο ζήτημα να μην είναι τα ίδια σε κάθε μήκος και πλάτος του πλανήτη, να μην είναι τα ίδια σε βορρά και νότο, σε μητροπόλεις και την περιφέρεια, στις αναπτυγμένες και τις αναπτυσσόμενες περιοχές του πλανήτη, ωστόσο, ο γενικός κανόνας υπάρχει και ισχύει παντού. Η εδραιωμένη διάκριση σε βάρος των γυναικών τις κάνει να βιώνουν με διπλό τρόπο τα κοινωνικά προβλήματα, είτε τα προβλήματα αυτά αφορούν την πείνα, τη φτώχεια, την έλλειψη πρόσβασης σε βασικά αγαθά, είτε είναι ο πόλεμος και η βία, ο αναλφαβητισμός και οι κάθε είδους προκαταλήψεις, είτε είναι η ανεργία και η κοινωνική επισφάλεια.

Ακόμη και στις κοινωνίες που βρίσκονται πιο μπροστά στον τομέα αυτό, η απουσία ίσων ευκαιριών, οι μισθολογικές ανισότητες, οι διακρίσεις στον χώρο της εργασίας και την κοινωνική ζωή, η σεξουαλική παρενόχληση, η αναπαραγωγή στερεοτύπων και ο σεξισμός, η λεκτική και η σωματική βία ακόμη και στο οικογενειακό περιβάλλον είναι εδώ για να μας θυμίζουν ότι έχουμε ακόμη αρκετό δρόμο να διανύσουμε στο ζήτημα αυτό και ότι η σημερινή ημέρα δεν είναι καθόλου κατάλληλη για εμπορευματοποιημένους εορτασμούς με απουσία πολιτικού περιεχομένου, με απουσία κοινωνικού περιεχομένου.

Στη χώρα μας, την Ελλάδα, υπήρξε μια μακρά πορεία αγώνων, προκειμένου να κατοχυρωθούν δικαιώματα που σήμερα θεωρούνται αυτονόητα. Χρειάστηκε να περάσει μισός αιώνας από τότε που η Καλλιρόη Παρρέν εκτοπίστηκε στην Ύδρα και η έκδοση της φεμινιστικής εφημερίδας που εξέδιδε απαγορεύτηκε μέχρι το 1952, οπότε και παραχωρήθηκε, επιτέλους, το δικαίωμα ψήφου στις γυναίκες.

Θα πρέπει, όμως, να θυμίσουμε εδώ ότι πριν το 1952, το 1944, στις περιοχές της ελεύθερης Ελλάδας, στις απελευθερωμένες περιοχές της κατεχόμενης Ελλάδας, είχε προηγηθεί η ψήφος των γυναικών για την ανάδειξη της Πολιτικής Επιτροπής Εθνικής Απελευθέρωσης, της γνωστής σε όλους μας ως Κυβέρνηση του Βουνού.

Η χώρα μας, αναμφίβολα, έχει κάνει έκτοτε πολύ σημαντικά βήματα, προοδευτικά βήματα στον τομέα της ισότητας, τόσο σε θεσμικό όσο και σε πολιτισμικό και κοινωνικό επίπεδο. Το Σύνταγμά μας αναφέρει ρητά ότι οι Έλληνες και οι Ελληνίδες έχουν ίσα δικαιώματα και υποχρεώσεις, καθώς και ότι το κράτος μεριμνά για την άρση των ανισοτήτων που υφίστανται στην πράξη, ιδίως σε βάρος των γυναικών.

Οι αποστάσεις από τις πιο προωθημένες, στα ζητήματα αυτά, ευρωπαϊκές χώρες μειώνονται σταθερά τα τελευταία χρόνια. Ωστόσο, πρέπει όλοι να παραδεχθούμε ότι η κρίση που χτύπησε τη χώρα το 2010 και οι πολιτικές, καταστροφικές, κατά την εκτίμησή μας, που υιοθετήθηκαν τα αμέσως επόμενα χρόνια χτύπησαν περισσότερο τις ευάλωτες ομάδες πληθυσμού, κατά συνέπεια, χτύπησαν περισσότερο τις γυναίκες και διεύρυναν τις υπαρκτές ανισότητες.

Γι' αυτό τον λόγο, εμείς, σήμερα, συνδέουμε άμεσα την προοπτική εξόδου της χώρας από την επιτροπεία, από τα μνημόνια και την επιστροφή στην κανονικότητα και στην ανάπτυξη με συγκεκριμένες θεσμικές πρωτοβουλίες για τη διεύρυνση και την κατοχύρωση των δικαιωμάτων των γυναικών και για τον περιορισμό των υπαρκτών έμφυλων διακρίσεων, την εξάλειψη των υπαρκτών έμφυλων διακρίσεων, γνωρίζοντας, βεβαίως, ότι πρωταρχικής σημασίας ζήτημα προς την κατεύθυνση αυτή είναι το δικαίωμα σε μια σταθερή, μόνιμη και αξιοπρεπή εργασία.

Στο πλαίσιο της πολιτικής κατά των έμφυλων διακρίσεων, λοιπόν, κατατέθηκε στη Βουλή το σχέδιο νόμου για την κύρωση της Σύμβασης του Συμβουλίου της Ευρώπης για την πρόληψη και την καταπολέμηση της βίας κατά των γυναικών και της ενδοοικογενειακής βίας. Η Σύμβαση αυτή αποτελεί ένα πολύ σημαντικό βήμα στην προσπάθεια του Συμβουλίου της Ευρώπης να εξασφαλίσει τον σεβασμό των δικαιωμάτων των γυναικών.

Επιτρέψτε μου να παραθέσω ορισμένα στοιχεία, τα οποία θα ξαφνιάσουν πολλούς από όσους βρίσκονται σε αυτή την αίθουσα και από όσους μας ακούν, διότι έχουμε την αίσθηση ότι η προοδευτική Ευρώπη, η φιλελεύθερη Ευρώπη, η Ευρώπη που έχει προχωρήσει μπροστά, που έχει κάνει πολύ σημαντικά βήματα, έχει καλύψει πολλά κενά, έχει καλύψει την απόσταση και θεωρούμε ότι έχει προχωρήσει και έχει επιλύσει ζητήματα που αφορούν στις ανισότητες. Ωστόσο, τα στοιχεία, τα οποία διάβασα σε μια πρόσφατη έρευνα του Οργανισμού Θεμελιωδών Δικαιωμάτων, δείχνουν πως ακόμα και στην Ε.Ε. η κατάσταση σχετικά με τη βία κατά των γυναικών είναι πιο σκληρή απ’ ό,τι ίσως θα υποθέταμε ότι είναι.

Το ποσοστό των γυναικών που έχει πέσει θύμα σωματικής ή και σεξουαλικής βίας στην Ευρώπη, από την ηλικία των 15 ετών και άνω, είναι μια στις τρεις γυναίκες, 33%. Πρόκειται για 62 εκατομμύρια γυναίκες στην Ε.Ε.. Στην ίδια έρευνα, υπολογίζεται ότι 13 εκατομμύρια γυναίκες, σε διάστημα δώδεκα μηνών, είχαν βιώσει κάποιας μορφής ψυχολογική βία από έναν τέως ή νυν σύντροφο, όπως δημόσιο εξευτελισμό ή απαγόρευση εξόδου από το σπίτι. Τέλος, υπολογίζεται στην έρευνα ότι κάθε χρόνο πεθαίνουν 3.500 γυναίκες λόγω ενδοοικογενειακής βίας στις 28 χώρες - μέλη της Ε.Ε..

Η κύρωση της Σύμβασης αυτής, λοιπόν, δεν έχει μόνο έναν συμβολικό ρόλο και μια συμβολική αξία, αλλά ένα πολύ ουσιαστικό περιεχόμενο. Στοχεύει στη λήψη όλων των αναγκαίων μέτρων για την αντιμετώπιση και την εξάλειψη της βίας σε βάρος των γυναικών και ιδιαίτερα της ενδοοικογενειακής στην Ευρώπη. Φανταστείτε, σε άλλα μέρη και μήκη και πλάτη του πλανήτη, τι ακριβώς συμβαίνει.

Να έρθω, όμως, σε αυτά που αφορούν στη χώρα μας.

Το Υπουργείο Εσωτερικών έθεσε, πριν από λίγες ημέρες, σε δημόσια διαβούλευση το σχέδιο νόμου για την προώθηση της ουσιαστικής ισότητας των φύλων και την καταπολέμηση της έμφυλης βίας. Πρόκειται για μια σημαντική τομή για τη διεύρυνση των δικαιωμάτων των γυναικών και την καταπολέμηση, βεβαίως, των ανισοτήτων και της έμφυλης βίας.

Στο σχέδιο νόμου, μεταξύ άλλων, περιλαμβάνονται ρυθμίσεις που αφορούν στην ενίσχυση της εκπροσώπησης των γυναικών στη Βουλή και στα όργανα της Τοπικής Αυτοδιοίκησης. Στην κατεύθυνση αυτή, προτείνεται η ποσόστωση των γυναικών στα ψηφοδέλτια των βουλευτικών και αυτοδιοικητικών εκλογών να αυξηθεί από το 1/3 που είναι σήμερα στο 40% επί του συνόλου των υποψηφίων.Ακόμη, εισάγεται η έννοια της διάστασης του φύλου σε κάθε πεδίο της ασκούμενης πολιτικής, έτσι ώστε να υπάρχει συνεχής βελτίωση του σχεδιασμού και αξιολόγηση της προώθησης των θεμάτων ισότητας.

Η διάσταση του φύλου εισάγεται, επίσης, στους δημόσιους προϋπολογισμούς, στην ανάλυση, δηλαδή, κατά φύλο του προϋπολογισμού, στην υποχρέωση λογοδοσίας των δημόσιων αρχών για τις δεσμεύσεις τους σε ό,τι αφορά την ισότητα των δύο φύλων και βεβαίως, τα δημόσια έγγραφα.

Το πιο σημαντικό, όμως, αφορά την πρόληψη και την αντιπροσώπευση του φαινομένου της ασκούμενη βίας κατά των γυναικών, όπου προβλέπεται η λειτουργία ενός ολοκληρωμένου δικτύου δομών και υπηρεσιών, με αντικείμενο την προσφορά ψυχοκοινωνικής στήριξης, νομικής, συμβουλευτικής, αλλά και ασφαλούς διαμονής στις γυναίκες που πέφτουν θύματα της λεγόμενης έμφυλης βίας.

Κλείνοντας, επιτρέψτε μου να σημειώσω ότι το ζήτημα της ισότητας των δύο φύλων δεν μπορεί να περιορίζεται μόνο σε θεσμικές πρωτοβουλίες, όσο σοβαρές και όσο ουσιαστικές κι αν είναι αυτές.

Κατάργηση των διακρίσεων και των προκαταλήψεων σε βάρος γυναικών, θα έλεγα, ότι είναι, πρώτα απ' όλα, υπόθεση της κοινωνίας.

Ένα θέμα που αφορά στον τρόπο που σκεφτόμαστε, στον τρόπο που δρούμε, στον τρόπο που αντιδρούμε ο καθένας και η κάθε μια ξεχωριστά. Είναι ζήτημα, πρωτίστως, συνείδησης και συλλογικής στάσης όλων μας, ανδρών και γυναικών. Αφορά, θα έλεγα, έναν τρόπο σκέψης απαλλαγμένο από συντηρητικές προκαταλήψεις και προβληματικά στερεότυπα, που πρέπει να κυριαρχήσει παντού, στο σχολείο, στη σφαίρα της εργασίας, στον δημόσιο λόγο και στην πολιτική, στη δημοσιογραφία και στον πολιτισμό, στην επικοινωνία και στη διαφήμιση, σε κάθε μορφή, σε κάθε έκφανση της δημόσιας σφαίρας.

Ας μη ξεχνάμε ότι η αντίληψη που επικρατεί σε μια κοινωνία για τη θέση της γυναίκας είναι ένας από τους πιο χαρακτηριστικούς δείκτες προόδου για την κοινωνία αυτή.

Η 8η Μαρτίου, λοιπόν, θεσπίστηκε για να μας υπενθυμίζει ότι η σύγχρονη κοινωνία καλείται να αντιμετωπίσει ακόμα ένα τεράστιο κοινωνικό ζήτημα, όπως η απαλλαγή της κάθε γυναίκας από κάθε είδους διακρίσεις σε βάρος της και, βεβαίως, να αντιμετωπίσει το ζήτημα της διεύρυνσης και της κατοχύρωσης της ισότητας των δύο φύλων.

Η αξιοπιστία και η συνέπειά μας, συνεπώς, απέναντι στο μήνυμα της σημερινής μέρας, της 8ης Μαρτίου, δεν κρίνεται κάθε 8 του Μάρτη, κρίνεται καθημερινά και σε κάθε θεσμικό ή κοινωνικό πεδίο.

Ας κάνουμε, λοιπόν, αυτό που πρέπει.

Η σημερινή, ουσιαστική και συμβολική, κίνηση για την κύρωση, 8 του Μάρτη, αυτής της Σύμβασης είναι μια εξαιρετική ευκαιρία για να αναδείξουμε τα ζητήματα αυτά. Είναι μια σημαντική ευκαιρία, ταυτόχρονα, να αποτίσουμε φόρο τιμής στις πρωτοπόρες γυναίκες που συνέδεσαν τους πρωτοπόρους αγώνες τους με τη σημερινή ημέρα. Και ας τιμήσουμε το παράδειγμά τους καθημερινά και όχι μόνο κάθε 8 του Μάρτη.

Σας ευχαριστώ.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Ευχαριστούμε τον Πρωθυπουργό της χώρας.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κυρία Πρόεδρε, θα ήθελα να τοποθετηθώ επί της διαδικασίας και θα ήθελα ο κ. Τσίπρας, αν υπάρχει η δυνατότητα, να με ακούσει.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει η κυρία Κεφαλίδου.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Σας ευχαριστώ πολύ.

Κύριε Πρωθυπουργέ, μετά την ομιλία σας, η οποία πραγματικά αφορά όλες τις γυναίκες και ήταν εξαιρετικά σημαντική, βλέπω ότι υπάρχουν και εκπρόσωποι γυναικείων οργανώσεων στο θεωρείο και είναι εξαιρετικά τιμητικό για τη διαδικασία της Επιτροπής μας, θέλω να παρακαλέσω τον κ. Υπουργό και το Προεδρείο, να διορθώσει ένα ατόπημα που γίνεται σήμερα και ποιο είναι αυτό. Είναι ότι, στη νομοθετική πρωτοβουλία που φέρνετε, κύριε Υπουργέ, εκτός από την κύρωση της Σύμβασης της Κωνσταντινούπολης, έχετε «τσουβαλιάσει» άλλα δύο νομοσχέδια. Μια εναρμόνιση νομοθετικής πρωτοβουλίας της Ε.Ε. με το ελληνικό δίκαιο και τις λοιπές διατάξεις που, κατά την ταπεινή μου άποψη, είναι ό,τι τροπολογία δεν μπορέσατε να περάσετε σε άλλα νομοσχέδια μέχρι σήμερα.

Δεν θα αλλάξω ούτε κεραία από αυτά που είπατε, κύριε Πρωθυπουργέ, και επειδή νομίζω ότι η Σύμβαση της Κωνσταντινούπολης οφείλει να έχει και χρόνο και χώρο στην Επιτροπή μας, θα σας παρακαλέσω πάρα πολύ να αποσύρετε το δεύτερο και το τρίτο μέρος αυτού του νομοθετήματος. Υπάρχει χρόνος, αφήστε μας, μια που έχουμε τη μοναδική χαρά σήμερα να λειτουργούμε με τέτοια εκπροσώπηση, να κάνουμε μια ουσιαστική κουβέντα στην Επιτροπή. Ευχαριστώ.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Πριν συνεχίσουμε, θα ήθελα να καλωσορίσω τις εκπροσώπους των γυναικείων και φεμινιστικών οργανώσεων που παρακολουθούν από τα θεωρεία, τις πρώην Γενικούς Γραμματείς Ισότητας των Φύλων και, επίσης, να ευχαριστήσω όλες όσες συνέβαλαν και παρακολουθούν αυτή τη στιγμή από τα θεωρεία τη διαδικασία, για την υλοποίηση και τον σχεδιασμό αυτού του νομοσχεδίου που σήμερα ήρθε στην Επιτροπή και αφορά την καταπολέμηση της βίας κατά των γυναικών.

Πριν συνεχίσουμε, να δούμε το διαδικαστικό θέμα της ακρόασης των φορέων και θα παρακαλούσα τις Εισηγήτριες να προτείνουν τους φορείς για την επόμενη συνεδρίαση, η οποία προτείνουμε να είναι την Τρίτη στις 14.00΄.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Με συγχωρείτε, αλλά το θέμα της ακρόασης που θέτετε, εξαρτάται από το πώς θα πάει το νομοσχέδιο.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει ο κ. Κοντονής.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Ευχαριστώ, κυρία Πρόεδρε. Σε ό,τι αφορά αυτό που ακούστηκε, δηλαδή, να συζητήσουμε μόνο την Κύρωση για την καταπολέμηση της βίας κατά των γυναικών και την ενδοοικογενειακή βία, θέλω να σας πω ότι οι λοιπές διατάξεις που διαλαμβάνονται στο νομοσχέδιο, όσον αφορά το τρίτο μέρος, είναι αναγκαίες και απαραίτητες για να ψηφιστούν. Είναι διορθωτικές διατάξεις, τις οποίες, όπως έχω πει και άλλη φορά που έχει τεθεί αυτό το ζήτημα, είναι εντός των πλαισίων της καλής νομοθέτησης, γιατί είναι νομοσχέδιο του Υπουργείου Δικαιοσύνης, δεν έρχεται σε άσχετο νομοσχέδιο άλλου Υπουργείου, ούτε είναι τροπολογίες.

Δεύτερον, απ’ ό,τι έχει αποδείξει ο κοινοβουλευτικός βίος αυτής της βουλευτικής περιόδου, αυτές τις διατάξεις, τις οποίες, χαρακτηρίζετε, κάθε φορά, κατά την έναρξη της διαδικασίας, αρνητικά, τις ψηφίζετε σχεδόν όλες, όλες οι πτέρυγες της Βουλής, διότι αντιλαμβάνεστε το κατεπείγον που υπάρχει και, δεύτερον, ότι επιλύουν εκκρεμή ζητήματα που πρέπει να επιλυθούν κάποια στιγμή και να μη μένουν σε εκκρεμότητα.

Όσον αφορά την ενσωμάτωση της απόφασης-πλαίσιο 214, σχετικά με την αρχή της αμοιβαίας αναγνώρισης των χρηματικών ποινών, θέλω να σας πω ότι σωστά έρχεται σήμερα μαζί με μια Κύρωση του Συμβουλίου της Ευρώπης, έχει και αυτή έναν χαρακτήρα κυρωτικό και ενσωμάτωσης και θέλω να σας τονίσω ότι και για αυτή την ενσωμάτωση έχουμε καθυστερήσει πάρα πολύ και έχουμε ελεγχθεί.

Εγώ θεωρώ και αντιλαμβάνομαι ότι το μέγιστο μέρος των τοποθετήσεων θα αφορά τη Σύμβαση της Κωνσταντινούπολης, αυτό δε σημαίνει ότι πρέπει να ολιγωρήσουμε στα υπόλοιπα θέματα. Άλλωστε, η Επιτροπή συνεδριάζει με την κανονική διαδικασία, δεν υπάρχει κανένα ζήτημα να μην συζητηθούν εάν κάποιος συνάδελφός θέλει κάτι να τονίσει και που έχει γνώση αυτών των θεμάτων. Παρακαλώ πάρα πολύ να μην επαναλαμβάνεται κάθε φορά που ερχόμαστε στην Βουλή να συζητήσουμε νομοσχέδιο, το οποίο θα δείτε ότι, στο τέλος, θα συγκεντρώσει τον μέγιστο δυνατό των θετικών ψήφων όλων σχεδόν των πτερύγων της Βουλής, να αναλωνόμαστε σε μια τέτοια αντιπαράθεση, η οποία είναι επαναλαμβανόμενη.

Όταν καταλήγουμε, ξαναλέω και πάλι, στο τέλος, ψηφίζονται αυτές διατάξεις, γιατί όλοι καταλαβαίνετε ότι είναι και αναγκαίες να ψηφιστούν και έχουν και τον χαρακτήρα της άμεσης συζήτησης στη Βουλή. Σας ευχαριστώ, κυρία Πρόεδρε.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει η κυρία Κεφαλίδου.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κυρία Πρόεδρε και κύριε Υπουργέ, κατανοώ τον απολογητικό λόγο του Υπουργού, όμως, εδώ, μετά από τη συμβολική παρουσία του Πρωθυπουργού, τη συμβολική παρουσία του Προέδρου της Βουλής και τη συμβολική παρουσία όλων των Γυναικείων Οργανώσεων, θεωρώ ότι, αν μη τι άλλο, είναι ατυχές να μας απαντάτε με όρους διαδικαστικούς. Σήμερα, η ημέρα έχει ένα βαρύτατο συμβολισμό και τον ξέρουμε πολύ καλά όλες οι γυναίκες που είμαστε σε αυτή την αίθουσα. Δώστε λίγο χώρο και χρόνο να συζητηθούν θέματα που, έτσι και αλλιώς, γνωρίζουμε πολύ καλά ότι είναι τρίτης, τέταρτης και πέμπτης προτεραιότητας στις καθημερινές διαδικασίες του Κοινοβουλίου.

Εάν υπάρχει επείγων χαρακτήρας στα υπόλοιπα, εδώ υπάρχει και ένας λόγος να ήσασταν πολύ πιο αποτελεσματικός στη διαχείριση με την οποία φέρνετε τα νομοσχέδια στη Βουλή. Μην «τσουβαλιάζετε» μια τόσο σημαντική σύμβαση, με άλλες λοιπές διατάξεις. Τόσο απλά και ευχαριστώ.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει ο κ. Λυκούδης.

ΣΠΥΡΙΔΩΝ ΛΥΚΟΥΔΗΣ (Ειδικός Αγορητής του «Ποταμιού»): Κυρία Πρόεδρε, νομίζω ότι η κυρία Κεφαλίδου δεν αμφισβήτησε ότι οι λοιπές διατάξεις αναφέρονται στη σφαίρα των αρμοδιοτήτων του Υπουργείου Δικαιοσύνης, δεν ήταν εκεί το πρόβλημα, ούτε εκεί η παρέμβαση. Αναφέρθηκε στη σημαντικότητα της ημέρας και στον συμβολικό χαρακτήρα που έχει η συζήτηση η οποία θα κάνουμε για την κύρωση της Κωνσταντινούπολης. Υπό αυτήν την έννοια, ζητάμε από τον κ. Υπουργό, με βάση αυτό τον συμβολισμό και τη σημαντικότητα της ημέρας, να επιτρέψει να επεκταθεί λίγο ευρύτερα η συζήτηση γι’ αυτό το θέμα, το θέμα της ενδοοικογενειακής βίας και των γυναικών.

Το είπατε, αλλά ξέρετε τι γίνεται; Με τον τρόπο που το είπατε, είναι σαν, ο ίδιος εσείς, ως Υπουργός, να αμφισβητείτε το ενδιαφέρον που έχουν οι λοιπές διατάξεις, ενώ, κύριε Υπουργέ, κανένας δεν αμφισβητεί και το ειδικό ενδιαφέρον που έχουν οι λοιπές διατάξεις που κατατίθενται. Σημασία έχει ότι, πάρα πολύ εύκολα, θα μπορούσαν να μετατεθούν σε μια άλλη ημερομηνία και να αφήσουμε ελεύθερη την ημέρα σήμερα για τον συμβολικό της χαρακτήρα. Αυτή είναι η πρόταση και όχι κάτι διαφορετικό, ούτε γιατί αμφισβητείται η δυνατότητά σας να φέρετε για αυτό το θέμα.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει η κυρία Βούλτεψη.

ΣΟΦΙΑ ΒΟΥΛΤΕΨΗ (Εισηγήτρια της Ν.Δ.): Ευχαριστώ, κυρία Πρόεδρε. Συμφωνώ και εγώ. Αυτή είναι η πρώτη συνεδρίαση, κύριε Υπουργέ, της Επιτροπής μας για το 2018. Δηλαδή, δύο μήνες, δεν έχει συνεδριάσει αυτή η Επιτροπή. Γιατί θα έπρεπε, λοιπόν, σήμερα, 8 Μαρτίου, να φέρετε όλες αυτές τις διατάξεις, οι οποίες θα αναμειχθούν. Μια διάταξη για το αν θα είναι η Εισαγγελέας ή Αντεισαγγελέας στην ΕΥΠ, να αναμειχθεί με τη Σύμβαση της Κωνσταντινούπολης; Δεν μπορούμε να το καταλάβουμε αυτό. Ζητήσαμε και έπρεπε να το έχετε καταλάβει αυτό το νομοσχέδιο να έρθει ανόθευτο και αβίαστο και εσείς και το νοθεύετε και το βιάζετε αυτή τη στιγμή.

Ζητούμε και εμείς να αποσυρθούν όλα τα υπόλοιπα δύο κεφάλαια και να συζητηθεί στη Βουλή μόνο αυτή η Σύμβαση.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει ο κ. Υπουργός.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Κυρία Πρόεδρε, η τοποθέτησή μου ήταν τοποθέτηση χαμηλών τόνων για να γίνει κατανοητό ποιο είναι το ζήτημα και πώς νομοθετούμε με βάση την αρχή της ορθής νομοθέτησης. Ορισμένοι και ορισμένες από τους συναδέλφους, οι οποίοι μίλησαν, προτίμησαν να έχουν ένα λόγο επιθετικό και οξύ. Θέλω να σας πω, κύρια Βούλτεψη, ότι η Επιτροπή μπορεί να είναι η πρώτη, αλλά είχαμε και συζήτηση στην Ολομέλεια των θεμάτων αυτών.

Θέλω, λοιπόν, να σας πω ότι σήμερα, πράγματι, η Κυβέρνηση φέρνει στην Επιτροπή και στη Βουλή τη Σύμβαση της Κωνσταντινούπολης, την οποία εσείς και το ΠΑ.ΣΟ.Κ. «ζεσταίνατε» από το 2009…

ΣΟΦΙΑ ΒΟΥΛΤΕΨΗ (Εισηγήτρια της Ν.Δ.): Λέτε ψέματα. Εσείς περιμένατε να φύγει ο Πρέσβης της Βενεζουέλας για να τη φέρετε. Αυτό είναι το θέμα. Από το 2014 είναι αυτό και όχι από το 2009. Λέτε ψέματα. Έπρεπε να φύγει ο Πρέσβης της Βενεζουέλας για να το φέρετε.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Δεν ανέχεστε την αλήθεια.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Σας παρακαλώ να αφήσουμε τον Υπουργό να ολοκληρώσει.

ΣΟΦΙΑ ΒΟΥΛΤΕΨΗ (Εισηγήτρια της Ν.Δ.): Το 2011 δεν είχαν υπογραφεί από τις 10 χώρες. Τα ξέρετε αυτά. Τον Αύγουστο του 2014 μπήκε η 10η υπογραφή.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Υπογράφτηκε η Σύμβαση, για να ξέρετε, 11 Μαΐου του 2011. Η συζήτηση είχε ξεκινήσει από το 2009. Εμείς την είχαμε υπογράψει το 2011 και όχι το 2014, κυρία Βούλτεψη.

ΣΟΦΙΑ ΒΟΥΛΤΕΨΗ (Εισηγήτρια της Ν.Δ.): Το 2014 μπήκε η 10η υπογραφή, δεν μπορούσαμε να συζητήσουμε χωρίς 10 υπογραφές. Το ξέρετε αυτό.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Αυτό ξεπερνάει τα όρια.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Μην απαντάτε, κύριε Υπουργέ. Ολοκληρώστε.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Δεν γίνεται. Διακόπτομαι, κυρία Πρόεδρε, και δίνετε εσείς τον λόγο. Προσπαθώ να απαντήσω σε αυτά που είπε ο κ. Λυκούδης, με έναν ήπιο τρόπο για να γίνει κατανοητό.

Νομίζω ότι η Κυβέρνηση έχει δείξει το ενδιαφέρον της για τον τομέα των δικαιωμάτων, κυρίως για το ζήτημα της ενδοοικογενειακής βίας και της βίας κατά των γυναικών. Σήμερα, έρχεται μία ημέρα που, τέλος πάντων, το γυναικείο κίνημα και το φεμινιστικό κίνημα είναι στην πρώτη γραμμή του ενδιαφέροντος, ακριβώς για να συνδεθεί αυτό το νομοσχέδιο με τους αγώνες του κινήματος των γυναικών και του φεμινιστικού κινήματος.

Η ανάγκη να διαλαμβάνονται στο νομοσχέδιο και άλλες διατάξεις, όπως είπα, δεν περιορίζει κανέναν από το αναφερθεί αναλυτικά στο θέμα της κύρωσης της Σύμβασης της Κωνσταντινούπολης. Κανένας δεν εμποδίζεται. Εάν κρίνετε ότι υπάρχει λόγος για μία αναφορά ή μία υπόδειξη ή μία διόρθωση στις λοιπές διατάξεις, μπορείτε να το κάνετε. Βεβαίως, το κύριο μέρος του νομοσχεδίου είναι αυτό και το ξέρουμε πολύ καλά ότι το σύνολο των βουλευτών θα απασχολήσει το συγκεκριμένο μέρος, το πρώτο μέρος του νομοσχεδίου.

Ειλικρινά, εκπλήσσομαι με αυτή την αντίδραση, πόσο μάλλον όταν αυτό το νομοσχέδιο δεν θα συζητηθεί μόνο την 8η Μαρτίου. Αυτό το νομοσχέδιο θα συζητηθεί επί μακρό όλες τις ημέρες και με την ακρόαση των φορέων και με την β΄ ανάγνωση και στην Ολομέλεια. Επομένως, τέτοιου είδους προσχηματικοί ισχυρισμοί είναι ακατανόητοι και, σε τελευταία ανάλυση, δεν συμβάλουν στη συζήτηση, η οποία πρέπει να είναι ουσιαστική και εποικοδομητική γι’ αυτό το νομοσχέδιο. Εκτός και αν η Αντιπολίτευση δεν έχει κάτι άλλο να πει εκτός από αυτό. Αν δεν έχει τίποτα άλλο να πει, θα πρέπει να τα ακούμε. Κάθε φορά τα ίδια και τα ίδια.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Θα σας παρακαλέσω πάρα πολύ, επειδή βάλατε αυτή τη διάσταση και έχει μεγάλη σημασία και επειδή υπάρχουν και εκπρόσωποι του γυναικείου και φεμινιστικού κινήματος στα θεωρεία, μην αναλωθούμε σε αυτή την διαδικασία. Θα σας παρακαλέσω, από την πλευρά του Προεδρείου, να μιλήσουμε σήμερα για τη κύρωση της Σύμβασης του Συμβουλίου της Ευρώπης, αλλά, ταυτόχρονα, πρέπει να τονίσουμε ότι εδώ δεν κάνουμε μία απλή κύρωση σήμερα. Είναι ένα νομοσχέδιο, το οποίο εκτός από την Κύρωση που υπάρχει στο άρθρο 1, έχει γίνει και μία μεγάλη επεξεργασία και στην εναρμόνιση.

Άρα, βλέπετε ότι υπάρχουν και τροποποιήσεις στον ποινικό κώδικα, υπάρχουν μια σειρά άρθρα για τα οποία έχει γίνει μια επεξεργασία. Δεν είναι μια απλή κύρωση. Ως εκ τούτου, επειδή θα μας δοθεί η δυνατότητα να αναπτυχθεί ένας γόνιμος διάλογος και πρέπει να ακούσουν και οι εκπρόσωποι των φορέων του γυναικείου κινήματος, θα σας παρακαλούσα πάρα πολύ να συνεχίσουμε.

Περιμένω, λοιπόν, να δοθούν ποιοι θα είναι οι φορείς που θα είναι στην ακρόαση φορέων και να ξεκινήσουμε. Έχουμε πει ότι την Τρίτη στις 14.00΄ θα γίνει η δεύτερη συνεδρίαση και θα αφορά ακρόαση φορέων και τις άλλες θα δούμε τότε πότε θα οριστούν. Άρα, λοιπόν, περιμένω τον κατάλογο από τις Εισηγήτριες και τους Ειδικούς Αγορητές όλων των κομμάτων.

Θα παρακαλούσα, επίσης, να μου δώσετε τη δυνατότητα να διαβάσω ένα κείμενο, το οποίο έχει κατατεθεί και ήταν πρωτοβουλία της Άννας Βαγενά.

ΑΝΝΑ ΒΑΓΕΝΑ: Κυρία Πρόεδρε, να διευκρινίσω, απλώς, ότι εγώ το έφερα και δεν θέλω να αναφερθείτε στο όνομά μου. Είναι κοινή πρωτοβουλία και καθόλου στο όνομά μου.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Λέω ότι με πρωτοβουλία δικής σας, υπεγράφη ένα κείμενο διαμαρτυρίας που είναι διακομματική πρωτοβουλία των γυναικών- μελών του Ελληνικού Κοινοβουλίου και αφορά το συνεχιζόμενο έγκλημα στη Συρία. Συνυπογράφουν 48 γυναίκες βουλεύτριες του Κοινοβουλίου και το κείμενο αυτό λέει τα εξής:

«Εμείς οι γυναίκες, οι βουλευτίνες του Ελληνικού Κοινοβουλίου, ως μητέρες, σύζυγοι, γιαγιάδες, αλλά, πάνω από όλα ως άνθρωποι, καλούμε τη διεθνή κοινότητα, όλους τους οργανισμούς και όλα τα εμπλεκόμενα μέρη να σταματήσουν αυτό τον παράλογο πόλεμο στη Συρία, αυτό το συνεχιζόμενο έγκλημα σε βάρος τους Συριακού λαού. Ενώνουμε τη φωνή μας με τις απελπισμένες κραυγές βοήθειας των παιδιών και των γυναικών της Συρίας. Οι γυναίκες μέλη του Ελληνικού Κοινοβουλίου». Υπογράφουν οι 48 βουλεύτριες του Ελληνικού Κοινοβουλίου.

Τον λόγο έχει η κυρία Βαγενά.

ΑΝΝΑ ΒΑΓΕΝΑ: Θα ήθελα να πω το εξής. Καταρχήν, έχουν υπογράψει από όλα τα κόμματα σχεδόν οι συνάδελφοι. Είναι πραγματικά κοινή πρωτοβουλία. Δεν θέλω να πιστωθεί σε κανέναν προσωπικά. Επίσης, δεν θα ήθελα τη λέξη «βουλεύτρια», και ξέρω πολύ καλά ελληνικά και τα αγαπώ πολύ. Εγώ χρησιμοποίησα τη λέξη συνάδελφοι - μέλη του Ελληνικού Κοινοβουλίου. Ευχαριστώ πολύ.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει η κυρία Σταμπουλή.

ΑΦΡΟΔΙΤΗ ΣΤΑΜΠΟΥΛΗ (Εισηγήτρια του ΣΥΡΙΖΑ): Κυρία Πρόεδρε, κύριε Πρόεδρε της Βουλής των Ελλήνων, κύριοι Υπουργοί, συναδέλφισσες βουλεύτριες και συνάδελφοι βουλευτές, το Ελληνικό Κοινοβούλιο τιμά τη σημερινή ημέρα, ημέρα διεκδίκησης των δικαιωμάτων των γυναικών, όχι με φραστικές εξαγγελίες σε μια περισσότερο ή λιγότερο συνηθισμένη εκδήλωση, αλλά έμπρακτα, ικανοποιώντας ένα αίτημα χρόνων του γυναικείου και φεμινιστικού κινήματος στη χώρα μας.

Η Σύμβαση του Συμβουλίου της Ευρώπης για την πρόληψη και την καταπολέμηση της βίας κατά των γυναικών και της ενδοοικογενειακής βίας, η οποία υπογράφτηκε το 2011, τέθηκε σε ισχύ με την κύρωσή της από τη 10η χώρα, την Ανδόρα, και υπογράφτηκε από την Ε.Ε. στις 13 Ιουνίου 2017, κατά την προεδρία της Μάλτας, μπαίνει σήμερα σε διαδικασία κύρωσης από τη Βουλή και μάλιστα σε συνδυασμό με διατάξεις που τροποποιούν την εθνική νομοθεσία, όπου αυτό ήταν απαραίτητο, ώστε να διασφαλιστεί η απρόσκοπτη εφαρμογή αυτού του διεθνούς κειμένου.

Για να κατανοήσουμε την αναγκαιότητα μιας όσο το δυνατόν πληρέστερης νομοθεσίας που να καταπολεμά τη βία κατά των γυναικών και την ενδοοικογενειακή βία, πρέπει να λάβουμε υπόψη ότι βία κατά των γυναικών σημαίνει όλες τις πράξεις βίας βασιζόμενες στο φύλο, οι οποίες έχουν ή ενδέχεται να έχουν ως αποτέλεσμα σωματική, σεξουαλική, ψυχολογική ή οικονομική βλάβη ή πόνο για τις γυναίκες, τις απειλές τέλεσης τέτοιων πράξεων, τον εξαναγκασμό ή την αποστέρηση της ελευθερίας στον δημόσιο ή στον ιδιωτικό βίο.

Πρόκειται για παραβίαση των ανθρωπίνων δικαιωμάτων και για διάκριση κατά των γυναικών που συνιστά εκδήλωση των ιστορικά άνισων σχέσεων ισχύος μεταξύ των γυναικών και των ανδρών και αποτελεί έναν από τους σημαντικότερους κοινωνικούς μηχανισμούς μέσω των οποίων γυναίκες εξαναγκάζονται σε υποδεέστερη θέση σε σύγκριση με τους άνδρες.

«Βία κατά των γυναικών που βασίζεται στο φύλο» σημαίνει τη βία που ασκείται εναντίον μιας γυναίκας για μόνο τον λόγο ότι είναι γυναίκα ή η οποία την επηρεάζει κατά τρόπο δυσανάλογο, ενώ ο όρος «φύλο» σημαίνει τους κοινωνικά δομημένους ρόλους, συμπεριφορές, δραστηριότητες και ιδιότητες που μια κοινωνία θεωρεί κατάλληλες για τις γυναίκες και τους άνδρες.

Ο όρος «ενδοοικογενειακή βία» σημαίνει όλες τις πράξεις σωματικής, σεξουαλικής, ψυχολογικής ή οικονομικής βίας, οι οποίες συμβαίνουν εντός της οικογένειας ή οικογενειακής μονάδας ή μεταξύ των πρώην ή νυν συζύγων ή συντρόφων, είτε ο δράστης διαμένει ή διέμενε στην ίδια κατοικία με το θύμα είτε όχι. Επομένως, με βάση αυτό τον ορισμό, άνδρες και κυρίως έφηβοι και αγόρια μπορούν να είναι θύματα ενδοοικογενειακής βίας.

Η Σύμβαση αναφέρεται σε σωματική βία, σε μη συναινετικές πράξεις σεξουαλικού χαρακτήρα και στον εξαναγκασμό για συμμετοχή σε τέτοιες πράξεις με τρίτο άτομο, σε διείσδυση στο σώμα άλλου ατόμου με τη χρησιμοποίηση οποιουδήποτε οργάνου του σώματος ή αντικειμένου, ακόμη και αν διαπράχθηκε κατά των πρώην ή νυν συζύγων ή συντρόφων, σε αναγκαστικό γάμο ενήλικου ή παιδιού, σε ακρωτηριασμό γυναικείων γεννητικών οργάνων, σε υποκίνηση, εξαναγκασμό ή παρότρυνση σ’ αυτό, σε αναγκαστική έκτρωση και αναγκαστική στείρωση, σε σεξουαλική παρενόχληση, σε ψυχολογική βία και μη εμφανή παρακολούθηση ή παρενόχληση - έχει εισαχθεί με τον όρο stocking- και προβλέπει ότι ο πολιτισμός, τα έθιμα, η θρησκεία, οι παραδόσεις και τυχόν παραβίασή τους από το θύμα ή η ούτως αποκαλούμενη «τιμή» δεν θεωρούνται ως δικαιολογία για την τέλεση αυτών των πράξεων.

Σύμφωνα με τη Σύμβαση, τα μέλη αυτής, όχι μόνο διασφαλίζουν ότι οι κρατικές αρχές, αξιωματούχοι, αντιπρόσωποι, θεσμικοί και άλλοι φορείς, ενεργούντες για λογαριασμό του Κράτους, απέχουν από οποιαδήποτε πράξη βίας κατά των γυναικών, αλλά και λαμβάνουν τα αναγκαία νομοθετικά και άλλα μέτρα, προκειμένου να προλάβουν, διερευνήσουν, τιμωρήσουν και παράσχουν επανορθώσεις όταν τέτοιες πράξεις διαπράττονται από μη κρατικούς δρώντες, μέτρα που τοποθετούν τα ανθρώπινα δικαιώματα των θυμάτων στο επίκεντρό τους και εφαρμόζονται χωρίς καμία διάκριση εξαιτίας του φύλου, του γένους, της φυλής, του χρώματος, της γλώσσας, της θρησκείας, των πολιτικών ή άλλων πεποιθήσεων, της εθνικής ή κοινωνικής καταγωγής, της σύνδεσης με εθνική μειονότητα, της περιουσίας, της γενεαλογικής καταγωγής, του σεξουαλικού προσανατολισμού, της ταυτότητας του φύλου, της ηλικίας, της κατάστασης υγείας, της αναπηρίας, της οικογενειακής κατάστασης, της κατάστασης μετανάστη ή πρόσφυγα ή άλλης κατάστασης των θυμάτων.

Τα μέρη της Σύμβασης εφαρμόζουν συνεκτικές και συντονισμένες πολιτικές για την πρόληψη και καταπολέμηση όλων των μορφών βίας που αναφέρθηκαν, μέσω αποτελεσματικής συνεργασίας μεταξύ όλων των σχετικών φορέων, ιδρυμάτων και οργανισμών, εμπλέκοντας, όπου απαιτείται, κυβερνητικούς φορείς, εθνικά, περιφερειακά και τοπικά κοινοβούλια και αρχές, εθνικά ιδρύματα ανθρωπίνων δικαιωμάτων και οργανώσεις της κοινωνίας των πολιτών, με ιδιαίτερη έμφαση στις γυναικείες οργανώσεις δικαιωμάτων, διαθέτοντας τους αναγκαίους οικονομικούς και ανθρώπινους πόρους.

Επίσης, καθορίζουν ή συνιστούν έναν ή περισσότερους επίσημους φορείς που είναι υπεύθυνοι για τον συντονισμό, την εφαρμογή, την παρακολούθηση και αξιολόγηση των πολιτικών και των μέτρων πρόληψης και καταπολέμησης όλων των μορφών βίας για τις οποίες γίνεται συζήτηση, οι οποίες συντονίζουν τη συλλογή αναλυτικών στατιστικών στοιχείων, αναλύουν και δημοσιοποιούν τα αποτελέσματά τους, υποστηρίζουν την έρευνα, με στόχο τη μελέτη των βασικών αιτιών και επενεργειών αυτών των μορφών βίας, τη συχνότητα της εμφάνισης, καθώς και της αποτελεσματικότητας των μέτρων που έχουν ληφθεί για την καταπολέμησή της.

Για την πρόληψη της βίας κατά των γυναικών και της ενδοοικογενειακής βίας, τα μέρη της Σύμβασης λαμβάνουν τα αναγκαία μέτρα προώθησης αλλαγών αναφορικά με τα κοινωνικά και πολιτισμικά στερεότυπα συμπεριφοράς γυναικών και ανδρών, με σκοπό την εξάλειψη προκαταλήψεων, εθίμων, παραδόσεων και όλων των άλλων πρακτικών, οι οποίες βασίζονται στην ιδέα της κατωτερότητας των γυναικών ή στους στερεότυπους ρόλους γυναικών και ανδρών, ενθαρρύνοντας όλα τα μέλη της κοινωνίας, ειδικότερα τους άνδρες και τα αγόρια, με σκοπό να συμβάλουν ενεργά στην πρόληψη όλων των μορφών βίας.

Για το σκοπό αυτό, διεξάγουν, σε τακτική βάση και σε όλα τα επίπεδα, εκστρατείες ή προγράμματα για την αύξηση της ευαισθητοποίησης της κοινής γνώμης σε συνεργασία με εθνικά ιδρύματα ανθρωπίνων δικαιωμάτων και φορείς ισότητας, την κοινωνία των πολιτών και μη κυβερνητικές οργανώσεις, ιδιαίτερα τις γυναικείες οργανώσεις και φροντίζουν να συμπεριληφθεί στα επίσημα αναλυτικά προγράμματα μαθημάτων και σε όλα τα επίπεδα της εκπαίδευσης εκπαιδευτικό υλικό σε θέματα όπως η ισότητα μεταξύ ανδρών και γυναικών, οι μη στερεότυποι ρόλοι των δύο φύλων, ο αμοιβαίος σεβασμός, η επίλυση συγκρούσεων χωρίς βία στις διαπροσωπικές σχέσεις, η βασιζόμενη στο φύλο βία κατά των γυναικών και το δικαίωμα στην προσωπική ακεραιότητα, προσαρμοσμένα στην ικανότητα των μαθητών.

Ακόμη, παρέχουν την κατάλληλη εκπαίδευση προς τους επαγγελματίες του κλάδου, οι οποίοι ασχολούνται με τα θύματα των εν λόγω πράξεων βίας, ώστε να λαμβάνουν υπόψη και να αντιμετωπίζουν τις ειδικές ανάγκες ατόμων τα οποία έχουν καταστεί ευάλωτα συνεπεία ιδιαίτερων περιστάσεων και εκπονούν προγράμματα που αποσκοπούν στο να διδάξουν τους δράστες της ενδοοικογενειακής βίας να υιοθετούν μια μη βίαιη συμπεριφορά στις διαπροσωπικές σχέσεις και στο να αποτρέψουν τους δράστες σεξουαλικών αδικημάτων από το να επαναλάβουν την εγκληματική τους πράξη.

Τα μέρη, επίσης, οφείλουν να εξασφαλίζουν την προστασία όλων των θυμάτων και των μαρτύρων έναντι οποιωνδήποτε περαιτέρω πράξεων βίας με τη συνεργασία μεταξύ όλων των σχετικών κρατικών φορέων, συμπεριλαμβανομένου του Δικαστικού Σώματος, των εισαγγελέων, των φορέων επιβολής του νόμου, των τοπικών και περιφερειακών αρχών, καθώς και των μη κυβερνητικών οργανώσεων και άλλων συναφών οργανισμών, να παρέχουν υγειονομική περίθαλψη και υπηρεσίες, οι οποίες διευκολύνουν την αποκατάσταση των θυμάτων από τις συνέπειες της βίας, όπως νομικές και ψυχολογικές συμβουλές, οικονομική βοήθεια, στέγαση, εκπαίδευση, κατάρτιση και παροχή συνδρομής στην εξεύρεση εργασίας.

Η παροχή αυτών των υπηρεσιών δεν εξαρτάται από την επιθυμία του θύματος να ασκήσει ποινική δίωξη ή να καταθέσει εναντίον οποιουδήποτε δράστη.

Μεριμνούν για τη λειτουργία πανεθνικής εμβέλειας και καθ’ όλο το 24ωρο τηλεφωνικών γραμμών παροχής βοήθειας και κατάλληλων εύκολα προσβάσιμων καταφυγίων, που παρέχουν ασφαλή στέγαση στα θύματα, στις γυναίκες και στα παιδιά τους, στα οποία, μάλιστα, εφόσον είναι μάρτυρες των εν λόγω μορφών βίας, παρέχεται η ενδεδειγμένη ψυχοκοινωνική συμβουλευτική. Επιπλέον, διασφαλίζουν ότι παρέχεται στις αρμόδιες αρχές η δυνατότητα να διατάξουν, σε καταστάσεις άμεσου κινδύνου, τον δράστη ενδοοικογενειακής βίας να απομακρυνθεί από την κατοικία του θύματος για επαρκή χρονική περίοδο, ιδίως αν κίνδυνος φονικότητας και επανάληψης της βίας αξιολογείται ως υπαρκτός και ο δράστης διαθέτει ή έχει πρόσβαση σε πυροβόλα όπλα. Είναι δυνατόν, επίσης, να του αφαιρεθούν τα γονεϊκά του δικαιώματα.

Οι έρευνες ή η δίωξη αδικημάτων που αφορούν σωματική και σεξουαλική βία, αναγκαστικό γάμο και ακρωτηριασμό γυναικείων γεννητικών οργάνων δεν στηρίζονται εξ’ ολοκλήρου στην αναφορά ή την έγκληση που υπέβαλε το θύμα, εφόσον το αδίκημα διαπράχτηκε εν όλο ή εν μέρει στο έδαφος του μέρους στο οποίο ασκείτε τη δίωξη. Και η διαδικασία δύναται να συνεχιστεί ακόμη και αν το θύμα αποσύρει την αναφορά ή την έγκλησή του.

Όλα τα θύματα πράξεων βίας που αποτελούν το πεδίο της Σύμβασης δικαιούνται να διεκδικήσουν αποζημίωση από τους δράστες, ενώ επαρκής κρατική αποζημίωση χορηγείται σε εκείνα τα άτομα τα οποία έχουν υποστεί σοβαρή σωματική κάκωση ή βλάβη της υγείας τους στον βαθμό που αυτή η βλάβη δεν καλύπτεται από άλλες πηγές, όπως ο δράστης, η ασφαλιστική κάλυψη ή κρατικά επιδοτούμενες υγειονομικές και κοινωνικές παροχές. Παρέχεται, επίσης, στα θύματα δωρεάν νομική συνδρομή, διερμηνεία και προξενική υποστήριξη εφόσον χρειάζεται.

Τα θύματα των οποίων το καθεστώς διαμονής εξαρτάται από εκείνο του/της συζύγου ή συντρόφου, όπως διαλαμβάνεται στην εσωτερική νομοθεσία του κάθε μέρους, σε περίπτωση λύσης του γάμου ή της σχέσης, δικαιούνται, κατόπιν αίτησης, αυτοτελούς αδείας διαμονής σε περίπτωση ιδιαιτέρως δυσχερών συνθηκών, ανεξάρτητα από τη διάρκεια του γάμου ή της σχέσης. Τους χορηγείται αναστολή των διαδικασιών απέλασης, προκειμένου να τους δοθεί η δυνατότητα υποβολής αίτησης για αυτοτελή άδεια διαμονής. Οι βασιζόμενες στο φύλο βία κατά των γυναικών δύναται να αναγνωριστεί ως μια μορφή δίωξης υπό την έννοια της Σύμβασης του 1951 της Γενεύης για το καθεστώς των προσφύγων, καθώς και ως σοβαρή μορφή βλάβης που οδηγεί στη χορήγηση συμπληρωματικής επικουρικής προστασίας. Και βέβαια, τα θύματα της βίας κατά των γυναικών που χρειάζονται προστασία, ανεξάρτητα από το καθεστώς στον τόπο διαμονής τους, δεν επαναπροωθούνται κάτω από οποιεσδήποτε συνθήκες, σε οποιαδήποτε χώρα, όπου η ζωή τους θα μπορούσε να τεθεί σε κίνδυνο ή όπου θα μπορούσαν να υποβληθούν σε βασανιστήρια ή απάνθρωπη ή ταπεινωτική μεταχείριση ή τιμωρία.

Όσον αφορά τη δικαιοδοσία των μερών, προβλέπεται η δραστική επέκταση της διεθνούς ποινικής δικαιοδοσίας των κρατών-μελών, με καθοριστικό κατά τη Σύμβαση το συνήθη τόπο διαμονής του δράστη αντί της ιθαγένειάς του, όπως συμβαίνει στο δικό μας δίκαιο, ρύθμιση για την οποία προτείνεται η διατύπωση επιφύλαξης, όπως προβλέπεται από την ίδια τη Σύμβαση.

Θεσπίζεται μηχανισμός παρακολούθησης από ομάδα εμπειρογνωμόνων για τη δράση κατά της βίας εναντίον γυναικών και της ενδοοικογενειακής βίας, αποκαλούμενη Grevio, η οποία θα παρακολουθεί την εφαρμογή της παρούσας σύμβασης από τα μέρη και θα αποτελείται από έναν ελάχιστο αριθμό 10 μελών και έναν μέγιστο 15 μελών, λαμβάνοντας υπόψη το φύλο και τη γεωγραφική κατανομή, καθώς και τη διεπιστημονική εξειδίκευση.

Τα μέλη της θα εκλέγονται από Επιτροπή των μερών μεταξύ υποψηφίων που έχουν προταθεί από τα μέρη για μια θητεία 4 ετών που ανανεώνεται επίσης. Έχουν επιλεγεί μεταξύ των μερών και απολαμβάνουν προνομίων και ασυλιών που περιλαμβάνονται στο παράρτημα της Σύμβασης. Ακολουθείται μια διαδικασία ερωτηματολογίων, απαντήσεων, εκθέσεων, σχολίων και συστάσεων. Η επιτροπή των μερών αποτελείται από τους εκπροσώπους των μερών της Σύμβασης και συγκαλείται από τον Γενικό Γραμματέα του Συμβουλίου της Ευρώπης. Η Κοινοβουλευτική Συνέλευση του Συμβουλίου καλείται να αξιολογεί τακτικά την εφαρμογή της παρούσας Σύμβασης.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Έχετε ένα λεπτό, κυρία Σταμπουλή. Λυπάμαι, αλλά υπάρχει Ολομέλεια, γι’ αυτό αναγκάζομαι να είμαι τυπική στον χρόνο.

ΑΦΡΟΔΙΤΗ ΣΤΑΜΠΟΥΛΗ (Εισηγήτρια του ΣΥΡΙΖΑ): Έχει ολοκληρωθεί η παρουσίαση της Σύμβασης. Εάν μου επιτρέψετε, θα πω δύο λόγια για το υπόλοιπο κομμάτι του νομοσχεδίου.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Θεωρώ ότι δεν προλαβαίνετε. Στην τρίτη συνεδρίαση, θα το κάνουμε αυτό.

ΑΦΡΟΔΙΤΗ ΣΤΑΜΠΟΥΛΗ (Εισηγήτρια του ΣΥΡΙΖΑ): Επομένως, επιφυλάσσομαι να τα πω στην κατ’ άρθρο συζήτηση.

Ευχαριστώ.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει η κυρία Βούλτεψη.

ΣΟΦΙΑ ΒΟΥΛΤΕΨΗ (Εισηγήτρια της Ν.Δ.): Καλημέρα. Ευχαριστώ, κυρία Πρόεδρε. Χρόνια πολλά για τη σημερινή ημέρα σε όλες, αλλά και σε όλους.

Κυρίες και κύριοι συνάδελφοι, συζητούμε σήμερα το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων, με το οποίο η Βουλή των Ελλήνων καλείται να κυρώσει τη Σύμβαση του Συμβουλίου της Ευρώπης για την Πρόληψη και την Καταπολέμηση της Βίας κατά των γυναικών και της Ενδοοικογενειακής Βίας, καθώς και την προσαρμογή της ελληνικής νομοθεσίας.

Δεν σας κρύβω, γιατί είχαμε και τα προηγηθέντα, ότι, από την αρχή αυτής της συνεδρίασης και όση ώρα μιλούσε ο Πρωθυπουργός, αλλά και μετά, όταν ακούσαμε ότι ο Υπουργός δεν αποσύρει το δεύτερο και το τρίτο μέρος και ακούσαμε ότι «ζεσταίνουμε στα συρτάρια μας τη Σύμβαση», θα απαντήσω επ’ αυτού, κύριε Υπουργέ, το φάντασμα του πρώην πρέσβη της Βενεζουέλας επλανάτο πάνω από αυτή την Αίθουσα.

*(Θόρυβος στην Αίθουσα)*

Μη διαμαρτύρεστε, διότι, εάν ίσχυε η Σύμβαση της Κωνσταντινούπολης, ξέρετε ότι την ποινικοποιεί τη σεξουαλική παρενόχληση η Σύμβαση της Κωνσταντινούπολης. Επίσης, ξέρετε πάρα πολύ καλά ότι αυτό είναι έγκλημα ομολογημένο, διότι υπήρξε επιστολή του ίδιου του κ. Τσίπρα προς τον κ. Μαδούρο για τον συγκεκριμένο κύριο και δεν έχει κάνει κανείς τίποτα γι’ αυτό το θέμα ποτέ. Επομένως, παρέλκουν όλα τα υπόλοιπα.

Η Σύμβαση, λοιπόν, η οποία πήρε τη Σύμβαση της Κωνσταντινούπολης, κύριε Υπουργέ, υιοθετήθηκε από την Επιτροπή των Υπουργών του Συμβουλίου της Ευρώπης στις 7 Απριλίου 2011 και άνοιξε προς υπογραφή το Μάιο του 2011, στη συνεδρίαση της Επιτροπής των Υπουργών στην Κωνσταντινούπολη, από όπου πήρε και το όνομά της. Η Ελλάδα ήταν η πρώτη χώρα που υπέγραψε τη Σύμβαση, ήδη, πράγματι, από το Μάιο του 2011, αλλά, όπως είναι γνωστό, για να τεθεί σε ισχύ μια Σύμβαση του Συμβουλίου της Ευρώπης, πρέπει προηγουμένως να έχει υπογραφεί από 10 χώρες-μέλη του Συμβουλίου…

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Κάνετε λάθος.

ΣΟΦΙΑ ΒΟΥΛΤΕΨΗ (Εισηγήτρια της Ν.Δ.): Η δέκατη υπογραφή, λοιπόν, μπήκε…

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Όχι, κυρία Βούλτεψη. Θα σας τα πω. Κάνετε λάθος.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Κύριε Υπουργέ, στην ομιλία σας μπορείτε ακριβώς να πείτε αυτό που θέλετε.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Όχι, λέω ότι η Ανδόρα επικύρωσε…

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Αφήστε την κυρία Βούλτεψη να μιλήσει. Στην ομιλία σας θα τοποθετηθείτε.

ΣΟΦΙΑ ΒΟΥΛΤΕΨΗ (Εισηγήτρια της Ν.Δ.): Υπέγραψε η Ανδόρα την 1η Αυγούστου 2014 και…

*(Θόρυβος στην Αίθουσα)*

ΣΟΦΙΑ ΒΟΥΛΤΕΨΗ (Εισηγήτρια της Ν.Δ.): …τότε άρχισε η διαδικασία στην Ελλάδα.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Κάνετε λάθος.

ΣΟΦΙΑ ΒΟΥΛΤΕΨΗ (Εισηγήτρια της Ν.Δ.): Εντάξει. Τώρα θέλετε να πείτε κάτι άλλο, αλλά είναι αυτό που σας λέω.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Συνεχίστε, κυρία Βούλτεψη.

*(Θόρυβος στην Αίθουσα)*

ΣΟΦΙΑ ΒΟΥΛΤΕΨΗ (Εισηγήτρια της Ν.Δ.): Όταν έγινε αυτό, σας λέω και πάλι, εμείς δεν ζεσταίναμε τίποτα στα συρτάρια μας και ξέρετε πάρα πολύ καλά ότι ήμασταν σε απόλυτη συνεργασία με όλα τα γυναικεία σωματεία και εγώ, που ήμουν και πρώτη γυναίκα κυβερνητική εκπρόσωπος, ήμουν σε συνεργασία γι’ αυτό το θέμα και δεν καταλαβαίνω γιατί λέτε ότι ζεσταίναμε στα συρτάρια μας κάτι όταν ξέρετε πάρα πολύ καλά ότι η Ν.Δ., με τον νόμο του 2006 για την ενδοοικογενειακή βία, έθεσε όλα αυτά τα θέματα και αντιμετώπισε πάρα πολλά. Ορθώς, κάποια από αυτά χρειάζονται βελτίωση, τροποποίηση και σας θυμίζω ότι εμείς τότε είχαμε πρωτοπορήσει, διότι έκτοτε είχαμε μιλήσει για μόνιμους συντρόφους και όχι μόνο για συζύγους.

Άρα, λοιπόν, δεν μπορείτε να ισχυρίζεστε ότι εμείς δεν έχουμε ασχοληθεί με το θέμα. Τα δικά μας σωματεία ασχολήθηκαν με το θέμα και δεν μπορείτε να το μονοπωλείτε αυτό το πράγμα. Τι σας ζητήσαμε, για να τα πείτε όλα αυτά; Φέρτε το σκέτο, να το συζητήσουμε. Αυτό είπαμε. Μην το βιάζετε.

Τέλος πάντων, κάλλιο αργά παρά ποτέ, θα έλεγε κανείς, αλλά σήμερα δεν μπορώ να μην το σημειώσω ότι γίνεται αυτή η συζήτηση, το είπε, άλλωστε, και ο Πρωθυπουργός, πανηγυρικά και συμβολικά, λόγω της 8ης Μαρτίου. Έπρεπε τότε, εάν επρόκειτο να γίνει κάτι τέτοιο, να είχε ήδη συζητηθεί στην Επιτροπή μας και το κοινό και ο Πρωθυπουργός να μιλήσει στην Ολομέλεια, να συμπέσει, δηλαδή, η συζήτηση αυτή με την είσοδο του νομοσχεδίου στην Ολομέλεια.

Σας το λέω γιατί τίποτε από αυτά δεν προέρχεται από παρθενογένεση, ούτε γίνεται κάτι για πρώτη φορά. Αυτά τα θέματα της ενδοοικογενειακής βίας αντιμετωπίζονταν με τον Ποινικό Κώδικα. Βεβαίως και ο Ποινικός Κώδικας χρειαζόταν βελτιώσεις και βεβαίως χρειαζόταν κατάργηση αναχρονιστικών διατάξεων. Ήδη από το 2009, η Γενική Γραμματεία Ισότητας των Δύο Φύλων υλοποιεί το εθνικό πρόγραμμα για την πρόληψη και καταπολέμηση της βίας κατά των γυναικών. Και στο πλαίσιο του Προγράμματος αυτού, αναπτύσσονται δράσεις ενημέρωσης και ευαισθητοποίησης, δίκτυο δομών με τη γραμμή SOS, με τα συμβουλευτικά κέντρα, με τους ξενώνες σε όλη τη χώρα, παρέχεται μια ψυχοκοινωνική στήριξη, νομική, συμβουλευτική, φιλοξενία των γυναικών που είναι θύματα βίας.

Πρέπει δε να σας πω ότι, αμέσως μετά τον Αύγουστο του 2014, τον Σεπτέμβριο του 2014, η τότε Γενική Γραμματέας των Φύλων, η κυρία Κόλλια, είχε υποβάλει ερώτημα στο Νομικό Συμβούλιο του Κράτους εάν το Υπουργείο Εσωτερικών, ως αρμόδιος φορέας για την ανάπτυξη της πολιτικής ισότητας των φύλων, περιλαμβανομένης και της καταπολέμησης της βίας κατά των γυναικών, έχει αρμοδιότητα να συγκροτήσει Επιτροπή. Μάλιστα, πρέπει να πω ότι, άτυπα, συνεδρίαζε Επιτροπή με εκπροσώπους των Υπουργείων Εσωτερικών, Δικαιοσύνης, Προστασίας του Πολίτη, Εξωτερικών και γυναικείων οργανώσεων. Όλες αυτές οι ενέργειες, οι οποίες είχαν δρομολογηθεί, διακόπηκαν, διότι, όπως ξέρετε, είχαμε εκλογές, ξεκίνησε η προεκλογική περίοδος τον Δεκέμβριο του 2014. Δεν θέλω να μπω στο blame game, αλλά δεν μου αρέσει κι αυτό το πράγμα, ότι δεν έγινε τίποτα και όλα ξεκίνησαν επί των ημερών σας που όλα τα επιταχύνατε.

Τρία χρόνια κάνατε, στο κάτω – κάτω της γραφής. Λέγατε, όπως το είχαμε πει και εμείς, ότι τους πρώτους μήνες του 2015, θα υπάρξει κύρωση αυτής της Σύμβασης. Γιατί δεν την κάνατε την κύρωση αυτή, λοιπόν, και τη φέρνετε το 2018; Τίποτα δεν υπάρχει, πρέπει να καταλάβετε, στην ιστορία και στη ζωή, τίποτα δεν υπάρχει χωρίς παρελθόν, όλα προέρχονται από κάπου, όλοι κάπου ξεκίνησαν, όλοι πάνω στις πλάτες κάποιων πατήσαμε.

Τέλος πάντων, τι έχουμε σήμερα μπροστά μας; Τη Σύμβαση της Κωνσταντινούπολης που είναι προϊόν πολύχρονης προσπάθειας του Συμβουλίου της Ευρώπης, που ανάγεται από τις 10ετίες του 1990 και η Σύμβαση αυτή, στην οποία, ασφαλώς, δίνουμε τη θετική μας ψήφο, αποτελείται από 12 κεφάλαια και 81 άρθρα και είναι, ίσως, το πρώτο νομικό ως δεσμευτικό κείμενο. Έχουμε τα 5 άρθρα, θα μιλήσουμε επί των άρθρων για τα θέματα. Είναι το κυρίως κείμενο της Σύμβασης της Κωνσταντινούπολης που υπάρχει στα αγγλικά, γαλλικά και στα ελληνικά. Οι τροποποιήσεις του Ποινικού Κώδικα για την προσαρμογή της εθνικής νομοθεσίας στη Σύμβαση, οι τροποποιήσεις του ν. 2006, για την ενδοοικογενειακή βία και οι τροποποιήσεις άλλων διατάξεων.

Το κείμενο είναι σημαντικό, ορίζει τις μορφές που προσλαμβάνει η βία κατά των γυναικών, δίνει έμφαση στην πρόληψη, περιλαμβάνει σημαντικές πρόνοιες για την προστασία των θυμάτων και ποινικοποίηση συμπεριφορών. Δίνει έμφαση στη βία κατά των γυναικών ως βία λόγω φύλου, συνδέει τη βία με την ισότητα των φύλων και την ανάγκη προστασίας των ανθρωπίνων δικαιωμάτων των γυναικών. Αντιμετωπίζει την ενδοοικογενειακή βία ως μορφή βίας που πλήττει δυσανάλογα τις γυναίκες εάν και, σωστά, περιλαμβάνει ως πιθανά θύματα βίας και τους άντρες και τα παιδιά και τους ηλικιωμένους.

Έχουμε, επομένως, να κάνουμε πλέον με ένα ολοκληρωμένο νομικό πλαίσιο για την πρόληψη της βίας, την προστασία των θυμάτων, την παύση της ατιμωρησίας. Επίσης, προβλέπει και τη δημιουργία ενός μηχανισμού παρακολούθησης, ενός Παρατηρητηρίου που περιλαμβάνει τη GREVIO, δηλαδή, μια διεθνή ομάδα εμπειρογνωμόνων που θα παρακολουθεί την εφαρμογή της σε εθνικό επίπεδο. Ωστόσο, η καθυστέρηση κύρωσης της Σύμβασης δημιουργεί ένα επιπλέον πρόβλημα, θα το δούμε αυτό και θα μας απαντήσουν και όσοι το παρακολουθούν, όσον αφορά τον χρόνο που έχουμε για να υποβάλουμε προτάσεις και υποψηφιότητες, ως χώρα, για την GREVIO.

Κυρία Πρόεδρε, κυρίες και κύριοι συνάδελφοι, τα άρθρα θα τα αναλύσουμε στην επί των άρθρων συζήτηση, ωστόσο, αξίζει να επισημάνουμε το άρθρο 42 της Σύμβασης που προκαλεί και τη σχετική τροποποίηση του Ποινικού μας Κώδικα, ώστε να μην αποτελούν πλέον δικαιολογητικό λόγο για τη διάπραξη εγκλημάτων παρωχημένες αντιλήψεις που προκαλούν τα λεγόμενα «εγκλήματα τιμής», τις οποίες, πλέον, οι δράστες δεν θα μπορούν να επικαλεστούν.

Επίσης, αξίζει να υπογραμμίσουμε και το άρθρο 34, με το οποίο ποινικοποιείται η επίμονη συμπεριφορά καταδίωξης, αυτό που σας έλεγα πριν για τη σεξουαλική παρενόχληση, η γνωστή ως Stalking, δηλαδή, έχουμε τη δημιουργία ενός νέου αδικήματος.

Σημαντική, βέβαια, είναι και η κατάργηση της περίφημης διάταξης 339 του Ποινικού Κώδικα που προβλέπει την παύση της ποινικής δίωξης του δράστη του αδικήματος της αποπλάνησης ανηλίκου κάτω των 15 ετών εάν τελεστεί γάμος με το θύμα. Πάρα πολύ σωστά, αυτό καταργείται.

Κυρίες και κύριοι συνάδελφοι, για άλλη μια φορά, να προσθέσω τη διαφωνία μας για το γεγονός ότι η Σύμβαση της Κωνσταντινούπολης δεν έρχεται ανόθευτη, αλλά με αυτές τις διατάξεις. Υπάρχει το δεύτερο μέρος, το τρίτο μέρος και οι λοιπές διατάξεις με θέματα εντελώς άσχετα: νέες θέσεις, αποσπάσεις κοινωνικών λειτουργών, παράνομος στοιχηματισμός, μετατάξεις υπαλλήλων υποθηκοφυλακείων, αμοιβές δικηγόρων για τα συναινετικά διαζύγια, διατάξεις για το Ελεγκτικό Συνέδριο, διάφορα θέματα, τα οποία μπορούσαν να ρυθμιστούν σε άλλο νομοσχέδιο.

Σήμερα, έχουμε την Παγκόσμια Ημέρα της Γυναίκας. Πιστεύουμε ότι υπάρχει πάρα πολύς δρόμος ακόμη για να αποκτήσει η γυναίκα, ακόμα και στις πιο προηγμένες χώρες, πλήρη ισότητα σε δικαιώματα, αλλά και σε μισθούς. Η γυναίκα, και στην Ε.Ε. και στη χώρα μας, αμείβεται κατά 12% περίπου λιγότερο από τους άντρες. Έχει διαφορετικό σημείο εκκίνησης όσον αφορά την ανάπτυξή της στην κοινωνική ζωή, στην πολιτική, στην οικονομία, σε όλους τους τομείς.

Πιστεύουμε ότι αυτή η μέρα πρέπει να είναι πάντα μέρα περισυλλογής, για να μπορέσουμε να επιτύχουμε αυτό που δεν έχει ακόμα επιτευχθεί και που, πράγματι, προκαλεί μια μεγάλη απορία πώς ο κόσμος μας θεωρεί ότι μπορεί να πηγαίνει μπροστά μόνο με το μισό δυναμικό του σε ευφυία, δεξιότητες και ικανότητες. Σας ευχαριστώ πολύ.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει ο κ. Υπουργός.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Κυρία Πρόεδρε, παίρνω τον λόγο για να διευκρινίσω κάτι αυτή τη στιγμή και ελπίζω να μην επανέλθει ούτε στη συζήτηση στην Επιτροπή ούτε, πολύ περισσότερο, στην Ολομέλεια. Να διευκρινίσω τη διαδικασία που ακολουθείται με την ψήφιση και την κύρωση των Συμβάσεων του Συμβουλίου της Ευρώπης.

Για τη συγκεκριμένη σύμβαση: υπεγράφη 11/5/2011 από όλα τα κράτη του Συμβουλίου της Ευρώπης. Το καταλάβαμε αυτό; Δεν υπέγραψαν τη Σύμβαση 7, 8, 9, 10 κράτη, όπως το παρουσίασε η Εισηγήτρια της Ν.Δ.. Όλα τα κράτη του Συμβουλίου της Ευρώπης υπέγραψαν τη Σύμβαση τον Μάιο του 2011. Από εκείνη τη στιγμή, ξεκινάει η κύρωση στα Εθνικά Κοινοβούλια. Η Ανδόρα, αυτό που κάνουμε εμείς σήμερα, το έκανε 22/4/2014. Δεν ήταν προϋπόθεση το Κοινοβούλιο της Ανδόρας να κυρώσει τη Σύμβαση για να συζητήσει το Κοινοβούλιο της χώρας μας. Θα μπορούσε το Κοινοβούλιο της χώρας μας, μετά τον Μάιο του 2011, να κυρώσει τη Σύμβαση. Ελπίζω να μην επανέλθετε.

Δεύτερον. Εμείς, κυρίες και κύριοι βουλευτές, δεν επιλέξαμε τον δρόμο της κύρωσης της Σύμβασης. Και δεν το επιλέξαμε, για να δώσουμε τη δυνατότητα στην κυρία Βούλτεψη να μας πει πόσο σωστές είναι οι τροποποιήσεις του Ποινικού Κώδικα. Εμείς φέραμε σχέδιο νόμου, το δώσαμε σε Νομοπαρασκευαστική Επιτροπή, η οποία τελείωσε το έργο της τον Νοέμβριο, παρέδωσε το σχέδιο και αμέσως το φέραμε στη Βουλή.

Εάν θέλαμε εμείς να φέρουμε, με πάρα πολύ εύκολο τρόπο, μια κύρωση, θα φέρναμε την κύρωση και θα τελειώναμε. Εμείς, όμως, δεν κάνουμε κύρωση απλώς τώρα. Φέραμε σχέδιο νόμου με όλες τις συμπληρωματικές διατάξεις σε μια πολυεπίπεδη κατάσταση που είναι ο Ποινικός Κώδικας, είναι οι ειδικοί ποινικοί νόμοι, είναι οι ειδικοί νόμοι. Αυτή είναι μια σοβαρή δουλειά, μια σοβαρή νομοθέτηση.

Γι’ αυτό ακριβώς, επειδή συστάθηκε η Νομοπαρασκευαστική Επιτροπή, η οποία παρέδωσε αυτό που παρέδωσε τον Νοέμβριο, τέθηκε σε διαβούλευση για ένα σχεδόν μήνα, γιατί το άκουσα και αυτό προηγουμένως, και ήρθε σήμερα για ψήφιση.

Αν είναι να μας κατηγορήσετε για κάτι, είναι ότι καθυστερήσαμε δύο μήνες. Να είστε καλά.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει η κυρία Κεφαλίδου.

ΧΑΡΟΥΛΑ (ΧΑΡΑ) ΚΕΦΑΛΙΔΟΥ(Ειδική Αγορήτρια της Δημοκρατικής Συμπαράταξης ΠΑ.ΣΟ.Κ.- ΔΗΜ.ΑΡ.): Καλημέρα σε όλους και σε όλες, όσες μας τιμούν σήμερα με την παρουσία τους.

Θέλω να ξεκινήσω με μια ευχή, ότι περιμένω να έρθει κάποια στιγμή που να μην χρειάζεται να συζητάμε για τα αυτονόητα.

Κύριε Υπουργέ, θα ξεκινήσω από την τελευταία σας τοποθέτηση και θα σας πω ότι μου κάνει εντύπωση. Θέλετε να σας συγχαρούμε κιόλας; Θέλετε να σας συγχαρούμε, λοιπόν, που «τσουβαλιάζετε» μια διαδικασία που, απ' ό,τι φαίνεται, μόνο για επικοινωνιακούς λόγους γίνεται.

Ήρθε εδώ ο Πρωθυπουργός, ο Πρόεδρος της Βουλής, είναι εδώ όλοι οι γυναικείοι φορείς. Δεν ήθελα να φέρω σε δύσκολη θέση τις συναδέλφους από το ΣΥΡΙΖΑ να μπει σε ψηφοφορία αυτή σας η απόφαση, η αμετακίνητη, ένα πράγμα αχταρμάς, που μας λέτε κιόλας ότι έχει μπει και σε διαβούλευση.

Ξέρετε τι γίνεται; Πίσω από ένα σημαντικό και, επιτρέψτε μου, «πιασάρικο», για τα δικά σας επικοινωνιακά μέτρα, νομοσχέδιο, όπως είναι η κύρωση, θέλετε να κρύψετε όλες τις λοιπές διατάξεις που, όταν θα έρθει η ιστορία επί των άρθρων, θα τις πούμε αναλυτικά και εκεί θα φανεί και το φωτογραφικό και το ρουσφετολογικό και ο τρόπος με τον οποίον ο ΣΥΡΙΖΑ ρίχνει στις λοιπές διατάξεις ό,τι θέλει να περάσει στα «ψιλά».

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Είναι 7 αυτές οι διατάξεις.

ΧΑΡΟΥΛΑ (ΧΑΡΑ) ΚΕΦΑΛΙΔΟΥ(Ειδική Αγορήτρια της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Α, είναι 7; Θα παίξουμε τώρα την κολοκυθιά. Δεν είναι 7, είναι 13.

Και μόνο ότι λέτε ότι υπάρχουν 7 διατάξεις με το προφίλ που σας λέω εγώ, φωτογραφικές και ρουσφετολογικές, αποδέχεστε ότι νομοθετείτε με αυτό τον τρόπο. Ευχαριστώ πάρα πολύ.

*(Θόρυβος στην Αίθουσα)*

Ενοχλείστε πάρα πολύ, κύριοι συνάδελφοι. Κάντε, όμως, και λίγο την αυτοκριτική σας. Πόσο χρόνο δίνουμε για τα γυναικεία θέματα; Ακούστε να σας πω, έτσι όπως τα κάνατε, είναι όλα επείγοντα. Είναι όλα ανοιχτά και ένα τοξικό πέπλο έχει καλύψει όλη την Ελλάδα με τον διχασμό που πάτε να βάλετε.

Αφήστε τη σημερινή μέρα τουλάχιστον απ’ έξω από αυτές τις διαδικασίες. Μια μέρα, τουλάχιστον, ας έχουμε μια άλλη νομοθέτηση στη Βουλή.

*(Θόρυβος στην Αίθουσα)*

Κύριοι συνάδελφοι, μην ενοχλείστε τόσο. Μην απολογείστε συνεχώς.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Μην ανοίγουμε διάλογο. Αφήνουμε την ομιλήτρια να ολοκληρώσει.

ΧΑΡΟΥΛΑ (ΧΑΡΑ) ΚΕΦΑΛΙΔΟΥ(Ειδική Αγορήτρια της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Μέρος πρώτο, λοιπόν, με τρία νομοσχέδια σε ένα. Μια κύρωση, μια ενσωμάτωση και, φυσικά, οι «πονηρές» λοιπές διατάξεις.

Μέρος πρώτο, λοιπόν, στο οποίο θέλω να ρίξω και το βάρος μου. Η κύρωση του Συμβουλίου της Ευρώπης για την πρόληψη και την καταπολέμηση της βίας κατά των γυναικών και της ενδοοικογενειακής βίας και προσαρμογή της στην ελληνική νομοθεσία.

Άργησε πολύ; Άργησε πάρα πολύ, καθυστερήσαμε εμείς, αλλά και εσείς, τρία χρόνια, δεν έχετε κάνει κάτι. Λοιπόν, μην προσπαθείτε να ρίξετε ευθύνες και μπαλάκια. Φταίμε όλοι. Έπρεπε να έχει έρθει και να έχει εναρμονιστεί πολλά χρόνια πριν. Μην ξεχνάτε ότι το 2011 είναι η απόφαση του Συμβουλίου της Ευρώπης.

Ξεκινώ, λέγοντας ότι, σ’ αυτή την κύρωση, δεν μπορούμε παρά να είμαστε θετικοί επί της αρχής. Η βία κατά των γυναικών που περιλαμβάνει και την ενδοοικογενειακή βία και, δυστυχώς, σ’ αυτό το κομμάτι εμπλέκονται και παιδιά, συνιστά μια βάναυση προσβολή των ανθρωπίνων δικαιωμάτων. Δεν περιορίζεται σε κάποιο συγκεκριμένο πολιτικό ή οικονομικό σύστημα, αλλά είναι διαδεδομένη σε κάθε κοινωνία. Δεν γνωρίζει διαχωριστικές γραμμές από πλευράς πλούτου, φυλής ή πολιτισμού και είναι ένα φαινόμενο υπαρκτό, οξύ και, φυσικά, ανησυχητικό, γιατί διαλύει προσωπικότητες, αποδομεί ανθρώπους, στερεί θεμελιώδη δικαιώματα.

Στη χώρα μας, υπάρχει μια μακρά πορεία σε ό,τι αφορά νομοθετικές πρωτοβουλίες για να εξασφαλιστεί ο σεβασμός των δικαιωμάτων των γυναικών και αναφέρω, επιγραμματικά, τον ν.3226/2004 με τη δωρεάν νομική βοήθεια στους πολίτες χαμηλού εισοδήματος για να διασφαλιστεί η πρόσβαση των θυμάτων ενδοοικογενειακής βίας στη δικαιοσύνη, τον ν.3500/2006 με τη διαδικασία της ποινικής διαμεσολάβησης για ζητήματα ενδοοικογενειακής βίας, τον ν.3769/2009 που, ουσιαστικά, έβαλε το νομικό πλαίσιο για να ισχύει η αρχή της ίσης μεταχείρισης και της καταπολέμησης των διακρίσεων, τον ν.3896/2001 για να μπορέσει να εφαρμοστεί η αρχή των ίσων ευκαιριών και της ίσης μεταχείρισης ανδρών και γυναικών, τον ν.4055/2012 όπου υπάρχουν κάποιες διευκολύνσεις, όπως να μην απαιτείται καταβολή παραβόλου, τέλη δημοσίου, για την ενδοοικογενειακή βία. Όλα αυτά είναι νομοθετήματα που άλλαξαν το τοπίο σε ό,τι αφορά το θέμα της θέσης της γυναίκας στην ελληνική κοινωνία.

Ωστόσο, παρά τα βήματα προόδου, τα στατιστικά στοιχεία είναι αποκαρδιωτικά και, ειδικά, εν μέσω κρίσης. Είναι, λοιπόν, διαχρονική και πάγια η ανάγκη να υπάρξει συστηματική επένδυση πόρων για την πρόληψη όλων των μορφών βίας, με ιδιαίτερη έμφαση στην εκπαίδευση των παιδιών και των νέων στις αρχές της ισότητας ανδρών και γυναικών, στα ανθρώπινα δικαιώματα, στην καταπολέμηση των διακρίσεων των έμφυλων στερεοτύπων, καθώς και συμπεριφορών που, ουσιαστικά, καλλιεργούν την αποδοχή και την ανοχή στη βία κατά των γυναικών.

Σ’ αυτό το πλαίσιο, η αποτελεσματική αντιμετώπιση του οξύτατου κοινωνικού φαινομένου της ενδοοικογενειακής βίας από άποψη νομική, αλλά και στην πράξη, αποτελεί μακροχρόνιο αίτημα της κοινωνίας αλλά και της επιστημονικής κοινότητας. Αυτό το αίτημα θεωρούμε ότι έρχεται να καλύψει, σε ένα βαθμό, η σημερινή κύρωση της Σύμβασης της Κωνσταντινούπολης. Με βάση τα όσα ορίζει το άρθρο 28 του Συντάγματος, η Σύμβαση αυτή, για να αποκτήσει ισχύ, πρέπει να κυρωθεί από την Βουλή. Είπαμε και πριν ότι καθυστερήσαμε πολύ, γιατί, από τον Μάιο 2011, έχει ολοκληρωθεί η αποδοχή αυτής της σύμβασης από το Συμβούλιο της Ευρώπης. Μέσω, λοιπόν, της σημερινής εναρμόνισης των εθνικών νομοθεσιών, επιτυγχάνεται, αφενός, η ανάπτυξη διοικητικών πρακτικών υπέρ της πρόληψης και της καταπολέμησης της βίας κατά των γυναικών και της ενδοοικογενειακής βίας και, αφετέρου, η δυνατότητα ίσης προστασίας των θυμάτων σε όλα τα κράτη - μέλη του Συμβουλίου.

Θέλω, επιγραμματικά, να αναφερθώ στους βασικούς σκοπούς της σύμβασης που δεν άλλοι από την προστασία των γυναικών ενάντια σε όλες τις μορφές βίας, η πρόληψη, η ποινική δίωξη και η εξάλειψη της βίας κατά των γυναικών, η ποινική δίωξη και η εξάλειψη της ενδοοικογενειακής βίας, η εξάλειψη των διακρίσεων, ο σχεδιασμός ενός ολοκληρωμένου πλαισίου πολιτικών και μέτρων για την προστασία των θυμάτων και, φυσικά, η προαγωγή της διεθνούς συνεργασίας σε αυτό το επίπεδο.

Επιγραμματικά, θίγω τα πιο σημαντικά θέματα που καταφέρνει να ρυθμίσει. Με αυτή τη Σύμβαση, καλούνται τα κράτη που θα την υιοθετήσουν να προχωρήσουν σε ολοκληρωμένες πολιτικές για την επίτευξη των σκοπών της σύμβασης. Ορίζεται ένας κρατικός φορέας που είναι υπεύθυνος για τον συντονισμό, την υλοποίηση, την παρακολούθηση και την αξιολόγηση μέτρων και πολιτικών. Υιοθετούνται μέτρα και πολιτικές πρόληψης. Υιοθετούνται μέτρα για την προστασία και την υποστήριξη θυμάτων βίας. Τέλος, προτείνονται διατάξεις που αφορούν και το Αστικό και το Ποινικό Δίκαιο, αναφέρω ορισμένες που είναι πολύ χαρακτηριστικές, όπως οι απαράδεκτες δικαιολογήσεις που υπήρχαν για εγκλήματα τιμής ή η περίφημη ιστορία του stalking που είναι η μη εμφανής παρακολούθηση ή παρενόχληση, καταναγκαστικοί γάμοι και τόσα άλλα.

Υπάρχουν διατάξεις που αφορούν την προστασία του θύματος από τον δράστη, προστατευτικά μέτρα, κυρίως για τα θύματα. Εισάγονται, επίσης, ειδικότερες προβλέψεις στους τομείς της μετανάστευσης και του ασύλου, διεθνείς συνεργασίες για αστικά και ποινικά θέματα και, πολύ σημαντικό και νομίζω είναι καινοτομία αυτής της Σύμβασης, θεσπίζεται ένα ανεξάρτητο όργανο, που συγκροτείται από τεχνοκράτες, είναι ένας μηχανισμός παρακολούθησης της σύμβασης και δημιουργείται και επιτροπή των μερών.

Τι προσπαθεί να κάνει η ελληνική κοινωνία. Η ελληνική κοινωνία, μέσα από όλη αυτή την πρωτοβουλία, θέλει να εισπράξει ένα θετικό, που δεν είναι άλλο από τον σεβασμό, την προστασία και την εμπέδωση των δικαιωμάτων των γυναικών, την πραγματική ισότητα ανάμεσα σε άντρες και γυναίκες και σε νομικό επίπεδο, την αποτελεσματική αντιμετώπιση της ενδοοικογενειακής βίας, την προστασία των γυναικών από σοβαρές μορφές βίας, των παιδιών και τη βελτίωση, ουσιαστικά, του νομοθετικού πλαισίου στο θέμα της αποζημίωσης θυμάτων βίας. Εδώ, υπάρχει η Ελληνική Αρχή Αποζημίωσης που, πραγματικά, μέσα από τις κατευθύνσεις της Σύμβασης, φαίνεται ότι υπάρχουν πια χρονοδιαγράμματα με τα οποία θα αποφαίνεται οριστικά. Σε ό,τι αφορά τις αλλοδαπές γυναίκες, ενθαρρύνεται, αν είναι θύματα τέτοιας ενδοοικογενειακής βίας, να τους δίνουμε τη δυνατότητα να καταγγέλλουν τέτοια περιστατικά.

Έχω να κάνω τέσσερις παρατηρήσεις που τις θεωρώ σημαντικές.

Οι δεσμεύσεις που απορρέουν από τη Σύμβαση αφορούν κυρίως γυναίκες, όμως, υπάρχει πρόβλεψη και για τις περιπτώσεις που θύμα βίας είναι άνδρας ή αγόρι και αυτό γιατί, πια, ο σύγχρονος τρόπος ζωής, οι σύγχρονες κοινωνίες αναπτύσσουν και σχέσεις εξουσίας σε βάρος ανδρών που είναι συνήθως παιδιά η έφηβοι.

Η Σύμβαση, επίσης, δίνει έμφαση στην πρόληψη. Αυτό το βλέπει κανείς μέσα από τις πρωτοβουλίες για κατάρτιση εξειδικευμένων επαγγελματιών που ασχολούνται με το θέμα της ψυχολογικής υποστήριξης θυμάτων βίας, μέσα από θεραπευτικά προγράμματα για τους δράστες, μέσα από δράσεις δημοσιότητας για την κατάργηση των στερεοτύπων και την απόκτηση του σεβασμού της διαφορετικότητας.

Βασική παραδοχή όλων των ρυθμίσεων είναι ότι η όποια αναφορά γίνεται σε προσβλητικές, επιθετικές και βίαιες συμπεριφορές σχετίζεται πια με το κοινωνικό και όχι με το βιολογικό φύλο.

Τέλος, όπως εύστοχα παρατηρεί η Εθνική Επιτροπή Δικαιωμάτων του Ανθρώπου, έχουμε ένα θέμα που αφορά τον τρόπο και με τη σαφήνεια με την οποία έρχεται να εναρμονιστεί αυτή η Σύμβαση. Δεν προκύπτει, λοιπόν, ο λόγος που προτείνεται και δεν μπορούμε να τον καταλάβουμε, επιλεκτικά να γίνει η προσαρμογή στην ελληνική νομοθεσία ως προς ορισμένες μόνο διατάξεις της Σύμβασης της Κωνσταντινούπολης, εκτός, και αυτό ο κ. Υπουργός μπορεί να μας το διευκρινίσει, αν θεωρούμε ότι, κατά τα λοιπά, η νομοθεσία μας ήδη είναι συμμορφωμένη με τα διεθνή κείμενα. Αυτό είναι μια κριτική που κάνουμε, ότι θεωρούμε ότι δεν είναι ολοκληρωμένη η νομοθετική πρωτοβουλία σε ό,τι αφορά την εναρμόνιση με τη Σύμβαση της Κωνσταντινούπολης.

Επειδή, λοιπόν, η υλοποίηση μιας τέτοιας Σύμβασης δεν είναι ούτε απλό ούτε εύκολο θέμα και επειδή δεν πρέπει να μείνει «κενό γράμμα», θέλει δέσμευση και εγρήγορση, τόσο από την Πολιτεία όσο και από την κοινωνία, γι’ αυτό καταθέτουμε και κάποιες βελτιωτικές προτάσεις.

Συγκεκριμένα, στο άρθρο 2, η απάνθρωπη πρακτική του σεξουαλικού ακρωτηριασμού, ειδικά μέσα στις συνθήκες της προσφυγικής κρίσης, πιστεύουμε ότι πια δεν αφορά μόνο τις γυναίκες, αλλά και τους άνδρες και τα παιδιά. Θεωρούμε ότι πρέπει να υπάρξει επέκταση αυτής της διάταξης.

Στο άρθρο 3 απαιτείται ενίσχυση και αναβάθμιση του θεσμού της ποινικής διαμεσολάβησης για τις υποθέσεις της ενδοοικογενειακής βίας. Δεν θα πρέπει να αφεθεί σε μια προσχηματική επιλογή, απλώς και μόνο για ν’ αποφύγει κανείς τις ποινικές ευθύνες με την αρχειοθέτηση της υπόθεσης, όπως γίνεται μέχρι σήμερα. Πρέπει να υπάρχει αποτελεσματικός μηχανισμός εποπτείας και παρακολούθησης της συμμόρφωσης ή μη στους όρους της ποινικής διαμεσολάβησης.

Επειδή βλέπω ότι ο χρόνος τελείωσε και πιέζει και δεν θέλω να καταχραστώ, θα σας πω μόνο ότι στην κατ' άρθρον θ’ ασχοληθούμε με τ’ άλλα δύο, με το μέρος 2 και 3. Όμως, έχω ορισμένα ερωτήματα.

Πρώτον, γιατί το μέρος 2 δεν έχει μπει ουδέποτε σε διαβούλευση; Γιατί ποτέ δεν δόθηκε στους βουλευτές και το αγγλικό πρωτότυπο κείμενο; Απ’ το οποίο, πρέπει να σας πω, σε μια αντιπαραβολή που έχω κάνει, υπάρχουν διαφοροποιήσεις. Θα σας τις πω όταν μπούμε στην κατ' άρθρον συζήτηση.

Για το μέρος 3 που, για εμένα, είναι απολύτως φωτογραφικό και σκανδαλώδες, θέλω να σας πω ότι το να υπάρχει μια τέτοιου τύπου πρόχειρη νομοθέτηση δεν είναι ένα καινούργιο θέμα. Είναι ένα ζήτημα διαχρονικό. Όμως, θέλω, να σας πω ότι οι καιροί δεν είναι ίδιοι και κάνουμε όλοι μας και σίγουρα ο ελληνικός λαός μια τιτάνια προσπάθεια, τα τελευταία 8 χρόνια, να υπερβούμε τα κακώς κείμενα και να ξεπεράσουμε και να διορθώσουμε χρόνιες στρεβλώσεις. Κατά τον πιο επιεική χαρακτηρισμό, είναι ασέβεια αυτό που κάνετε στο μέρος 3, με τον τρόπο που νομοθετείτε, έστω κι αν αφορά την κομματική σας πελατεία. Επιμένετε να νομοθετείτε μ’ έναν τρόπο που προσβάλλει τον κάθε Έλληνα πολίτη. Δε μπορείτε να ρίχνετε σ’ έναν κάδο όσες διατάξεις ή πρόχειρα νομοθετήσατε, γιατί υπάρχουν κι αλλαγές σε νομοσχέδιο που ψηφίστηκε πριν από λίγες μέρες, «δεν έχει στεγνώσει το μελάνι», είναι νόμος του 2018, ή φέρνετε φωτογραφικές διατάξεις που πάλι ευνοούν ημετέρους.

Ευχαριστώ πολύ.

Στο σημείο αυτό, γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αθανασίου Αθανάσιος, Βάκη Φωτεινή, Θεοπεφτάτου Αφροδίτη, Γκιόλας Ιωάννης, Θελερίτη Μαρία, Κοζομπόλη Παναγιώτα, Μορφίδης Κωνσταντίνος, Μπαλλής Συμεών, Ντζιμάνης Γεώργιος, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Πρατσόλης Αναστάσιος, Ριζούλης Ανδρέας, Σαρακιώτης Ιωάννης, Καββαδία Ιωαννέτα, Ρίζος Δημήτριος, Συρίγος Αντώνιος, Τζάκρη Θεοδώρα, Θεοφύλακτος Ιωάννης, Βαρδάκης Σωκράτης, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Τσιάρας Κωνσταντίνος, Βορίδης Μαυρουδής (Μάκης), Βούλτεψη Σοφία, Γκιουλέκας Κωνσταντίνος, Δαβάκης Αθανάσιος, Καραγκούνης Κωνσταντίνος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Τζαβάρας Κωνσταντίνος, Χαρακόπουλος Μάξιμος, Αχμέτ Ιλχάν, Καρράς Γεώργιος – Δημήτριος, Παπαθεοδώρου Θεόδωρος, Σκανδαλίδης Κωνσταντίνος, Γερμενής Γεώργιος, Ηλιόπουλος Παναγιώτης, Λαγός Ιωάννης, Κατσώτης Χρήστος, Λαμπρούλης Γεώργιος, Συντυχάκης Εμμανουήλ, Παπαχριστόπουλος Αθανάσιος, Καβαδέλλας Δημήτριος, Λυκούδης Σπυρίδων, Παναγούλης Ευστάθιος και Παπακώστα – Σιδηροπούλου Αικατερίνη.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, παρόντες ήταν οι Βουλευτές κ.κ. . Δριτσέλη Παναγιώτα, Ζεϊμπέκ Χουσεϊν, Καρά Γιουσούφ Αϊχάν, Καρασαρλίδου Ευφροσύνη (Φρόσω), Καστόρης Αστέριος, Μεγαλοοικονόμου Θεοδώρα, Σκούφα Ελισσάβετ, Σταματάκη Ελένη, Σταμπουλή Αφροδίτη, Λιβανίου Ζωή, Αντωνίου Μαρία, Ασημακοπούλου Άννα-Μισέλ, Βούλτεψη Σοφία, Κουκοδήμος Κωνσταντίνος, Ράπτη Ελένη, Κεφαλίδου Χαρούλα (Χαρά), Αϊβατίδης Ιωάννης, Καραθανασόπουλος Νικόλαος, Κατσίκης Κωνσταντίνος, Σαρίδης Ιωάννης, και Μαυρωτάς Γεώργιος.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει ο κ. Υπουργός.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Κυρίες και κύριοι συνάδελφοι, επειδή επαναλαμβάνεται αυτό σχετικά με τις λοιπές διατάξεις στο τρίτο μέρος του νομοσχεδίου, θέλω να ενημερώσω ότι είναι 7 άρθρα, τα οποία η Κυβέρνηση τα έθεσε από την πρώτη στιγμή, τα ενέταξε στο νομοσχέδιο, για να έχουν γνώση οι βουλευτές και να πουν τη γνώμη τους και να μην έρχονται μ’ αυτό τον τρόπο, τον απαράδεκτο και άθλιο, που γνωρίζαμε τα προηγούμενα χρόνια, με τροπολογίες και κατηγορούμεθα γι’ αυτό.

Προσέξτε, λοιπόν, τι αφορούν αυτές οι 7 διατάξεις.

Το άρθρο 24 αφορά στη στελέχωση της EuroJust. Αυτά είναι τα «ρουσφετολογικά».

Το άρθρο 25 αφορά στην τροποποίηση του Κώδικα Ποινικής Δικονομίας και την εναρμόνιση του συγκεκριμένου άρθρου, του 483, με την πάγια νομολογία της Ολομέλειας του Αρείου Πάγου.

Το άρθρο 26 δίνει τη δυνατότητα για στελέχωση επιτροπών για την απορρόφηση ευρωπαϊκών κονδυλίων όχι με προσλήψεις, αλλά από πρόσωπα, από επιστήμονες του Δημόσιου Τομέα.

Το άρθρο 27 αναφέρεται σε προβλήματα, που υπήρξαν, ίσως εδώ είναι ο νόμος του 2018, τα οποία, όμως, πρέπει να επιλυθούν άμεσα σχετικά με τα υποθηκοφυλακεία.

Το άρθρο 28 είναι μια διόρθωση γιατί, αντί για «2», είχε γραφτεί στον νόμο για τα συναινετικά διαζύγια, ο αριθμός «5».

Το άρθρο 29 είναι οι διατάξεις του Ελεγκτικού Συνεδρίου μετά από πρόταση του ίδιου του Ελεγκτικού Συνεδρίου.

Το άρθρο 30 δίνει τη δυνατότητα σε κρατούμενους στα καταστήματα κράτησης της χώρας να φοιτήσουν στο Ελληνικό Ανοιχτό Πανεπιστήμιο.

Αυτές είναι, κυρίες και κύριοι βουλευτές, οι «ρουσφετολογικές» διατάξεις. Επτά άρθρα, για τα οποία ακούσαμε επιθετικούς προσδιορισμούς, αλλά δεν ακούσαμε τίποτα που να αιτιολογεί και να δικαιολογεί αυτούς τους χαρακτηρισμούς.

Θέλω, λοιπόν, να σας πω ότι, μ’ αυτό τον τρόπο που γίνονται οι συζητήσεις στη Βουλή, εγώ συγκράτησα αυτό που είπε η προηγούμενη ειδική αγορήτρια για το άρθρο 2. Το συγκράτησα και θα το μελετήσουμε, για να υπάρξει μια ευρύτερη διόρθωση στο προτεινόμενο άρθρο του Ποινικού Κώδικα για τον ακρωτηριασμό.

Όταν, όμως, ερχόμαστε και λέμε ότι αυτές οι απολύτως απαραίτητες λοιπές διατάξεις, τις οποίες φέρνουμε με τη διαδικασία του νόμου και όχι με τροπολογίες, που θα μπορούσαμε για να ρίξουμε στάχτη στα μάτια, εγκαλούμαστε για αυτή την τακτική και μάλιστα χαρακτηρίζονται αυτές που σας διάβασα τώρα «ρουσφετολογικές», τότε δεν έχει νόημα να συζητάμε. Ο καθένας να έρχεται εδώ να λέει ό,τι του έρχεται στο κεφάλι και μετά εντυπώσεις μόνο.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει ο κ. Ηλιόπουλος.

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Μάλλον ο Υπουργός αυτοτρολάρεται, γιατί είπε ότι «νομοθετούμε άθλια με τροπολογίες». Κύριε Υπουργέ, ο ΣΥΡΙΖΑ, τα τελευταία χρόνια, πόσες τροπολογίες έχει περάσει στα νομοσχέδια, ενώ, μόλις τώρα, μιλήσατε για «άθλια νομοθέτηση με τροπολογίες»;

Δεν μπαίνω, λοιπόν, καν στη διαδικασία αυτή, που τσακώνεστε τόση ώρα για το αν θα έχει μέσα άλλα επιπλέον άρθρα ή τροπολογίες, όπως θέλετε πάρτε το.

Το παρόν σχέδιο νόμου περιλαμβάνει τρία μέρη από ένα άρθρο το καθένα και τα οποία μέρη, αντιστοίχως, χωρίζονται σε επιμέρους άρθρα και ενότητες. Εισαγωγικά, θα πρέπει να επισημάνουμε ότι η ενοποίηση διαφόρων θεμάτων σε ένα άρθρο δημιουργεί θέματα όσον αφορά το πώς αυτά θα αξιολογηθούν για να ψηφιστούν αναλόγως. Μας έχει τύχει πολλές φορές, τα τελευταία χρόνια, να θέλουμε να υπερψηφίσουμε κάτι ουσιαστικό που μπορεί να περιλαμβάνει ένα άρθρο, αλλά, επειδή περιλαμβάνει και κάποιες άλλες διατάξεις μέσα, γιατί είναι τεράστια τα άρθρα που φέρνετε, αναγκαζόμαστε και το καταψηφίζουμε.

Στο πρώτο μέρος, λοιπόν, έχουμε την κύρωση της Σύμβασης του Συμβουλίου της Ευρώπης για την πρόληψη και την καταπολέμηση της βίας κατά των γυναικών και της ενδοοικογενειακής βίας και προσαρμογή της ελληνικής νομοθεσίας. Η Σύμβαση αυτή υπεγράφη από το Συμβούλιο Υπουργών του Συμβουλίου της Ευρώπης την 11η Μαΐου 2011, κατά την 121η συνεδρίαση του Συμβουλίου στην Κωνσταντινούπολη, ενώ τέθηκε σε ισχύ το 2014. Η χώρα μας, αν και ήταν από τις πρώτες που την υπέγραψε, δεν προχώρησε, μέχρι σήμερα, στην επικύρωσή της.

Η ενδοοικογενειακή βία και η βία κατά των γυναικών σε όλες τις μορφές της, λεκτική, σωματική και ψυχολογική, αποτελεί ακραία έκφραση κυριαρχίας ανάμεσα στα φύλα και έχει αναδειχθεί στην Ευρώπη ως κεντρικό θέμα παραβίασης των ανθρωπίνων δικαιωμάτων. Χαρακτηριστικό της Σύμβασης της Κωνσταντινούπολης είναι ότι αποδίδει έμφαση στην πρόληψη. Μεταξύ άλλων, προβλέπεται η υποχρέωση των συμβαλλομένων κρατών να εξασφαλίσουν την κατάρτιση επαγγελματιών που ασχολούνται με τα θύματα βίας και την υλοποίηση θεραπευτικών προγραμμάτων για τους δράστες εγκλημάτων ενδοοικογενειακής βίας.

Η προστασία των θυμάτων ολοκληρώνεται με μια δέσμη κανόνων που θεσμοθετούν την υποχρέωση των κρατών είτε να ποινικοποιήσουν συμπεριφορές που, μέχρι σήμερα, διέφευγαν του ποινικού ενδιαφέροντος της πολιτείας, όπως, για παράδειγμα, τον εξαναγκασμό σε σύναψη γάμου, τη σεξουαλική παρενόχληση και το stalking, δηλαδή, μια εξακολουθητική συμπεριφορά απειλής, παρακολούθησης και παρενόχλησης, με την οποία η επέμβαση στην ιδιωτική σφαίρα του θύματος είναι ιδιαιτέρως επαχθής, είτε για να προβλέψουν την αποζημίωση των θυμάτων.

Δεν θα πρέπει, όμως, σε καμία περίπτωση, με πρόσχημα την προστασία εν γένει από την ενδοοικογενειακή βία, να αποτελέσουν όχημα για να βρουν καταφύγιο στην πατρίδα μας παράνομα εισελθόντες λαθρομετανάστες. Θα πρέπει να υπάρξει εκείνο το πλαίσιο και οι διαδικασίες που θα το διασφαλίσουν και κάναμε και σχετική μήνυση προχθές για παράνομες ελληνοποιήσεις μέσω αυτής της διαδικασίας.

Όσον αφορά στο παράρτημα «Προνόμια και ασυλίες μελών της Grevio», έχουμε έναν προβληματισμό και μια αντίδραση σ' αυτή την απόδοση υπερεξουσιών, ασυλιών και διαφόρων προνομίων στους ανεξάρτητους εμπειρογνώμονες και ειδικούς, χωρίς να υποτιμούμε τον ρόλο και την όποια δικαιοδοσία τους και, βέβαια, στα πλαίσια της Σύμβασης αυτής, πάντα θα πρέπει να ελέγχεται ο ρόλος των Μ.Κ.Ο. που, φαινομενικά, στηρίζουν, υποτίθεται, την όλη λογική ενάντια στην ενδοοικογενειακή βία, στην πράξη, όμως, χρησιμοποιούνται σαν όργανα ύποπτων ξένων κέντρων.

Στο άρθρο 2, το οποίο περιλαμβάνει τροποποιήσεις του Ποινικού Κώδικα, διευρύνονται αρκετά τα όρια του τι μπορεί να θεωρηθεί σαν «επίμονη καταδίωξη» ή «παρακολούθηση», ειδικά μέσω τηλεπικοινωνιακού ή ηλεκτρονικού μέσου. Στην πράξη, μάλλον, θα δημιουργήσει περισσότερα προβλήματα αφού τους όρους «επίμονη καταδίωξη» ή «παρακολούθηση» ο καθένας θα τους εκλαμβάνει όπως θέλει, με αποτέλεσμα την άσκηση άσκοπων ποινικών διώξεων.

Στο άρθρο 3, έχουμε δηλώσει τη θέση και την αντίθεσή μας στο Σύμφωνο Συμβίωσης. Άρα, όσον αφορά στην παράγραφο 1, είμαστε αντίθετοι.

Όσον αφορά στο άρθρο 4, το οποίο περιλαμβάνει τροποποιήσεις διαφόρων νομοθετημάτων για την προσαρμογή στις προβλέψεις της Σύμβασης, θα σταθούμε στην προστασία των αλλοδαπών που δεν έχουν νομιμοποιητικά έγγραφα και καταγγέλλουν περιστατικό ενδοοικογενειακής βίας. Έχουμε μια επανάληψη της αντίστοιχης «προστασίας» που είχε δοθεί με τον ν.4332/2015 για όσους κατήγγειλαν ρατσιστικά εγκλήματα. Είμαστε αντίθετοι γιατί, στην πράξη, αυτό θα λειτουργήσει σαν ένας μηχανισμός νομιμοποίησης αλλοδαπών που ζουν παράνομα στην πατρίδα μας. Θα πηγαίνει να κάνει κάποιος μια καταγγελία που, μέχρι να ερευνηθεί και να διακριβωθεί τι έχει συμβεί, θα απολαμβάνει την προστασία από διοικητική απέλαση.

Εμείς, ως Λαϊκός Σύνδεσμος - Χρυσή Αυγή, θεωρούμε ότι η οικογένεια είναι το βασικό κύτταρο, η θεμελιώδης μονάδα της ελληνικής κοινωνίας, άρα, είναι δεδομένη η αντίθεσή μας στην ενδοοικογενειακή βία, όπως και στη βία σε κάθε της μορφή. Σαφώς και δεν μπορούμε να είμαστε αρνητικοί σε ό,τι νομοθετείται προς αυτή την κατεύθυνση και γι’ αυτό θα επιφυλαχθούμε και τα υπόλοιπα θα τα πούμε όσο συζητάμε το νομοσχέδιο και στην Ολομέλεια.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Ευχαριστώ, κυρία Πρόεδρε.

Επιτρέψτε μου, με αφορμή την Παγκόσμια Ημέρα της Γυναίκας, να σταθώ στο σύγχρονο μήνυμα της ιστορικής επετείου. Σηματοδότησε την ανάγκη πάλης του εργατικού κινήματος για ισότιμα δικαιώματα γυναικών και ανδρών στην εργασία, τη μόρφωση, σε κάθε πλευρά της κοινωνικής ζωής. Ταυτόχρονα, μας θυμίζει ότι κανένα δικαίωμα των γυναικών δεν χαρίστηκε από τις κυβερνήσεις. Προηγήθηκε σκληρός ταξικός αγώνας, όπως ήταν η αιματηρή αναμέτρηση των εργατριών της Ν. Υόρκης το 1857 με την εργοδοσία, την αστυνομία, τις δικαστικές αρχές. Αντιμετώπισαν την εργοδοτική και κρατική βία, γιατί διεκδίκησαν 10ωρη δουλειά από 16 ώρες που εργάζονταν, ανθρώπινες συνθήκες εργασίας, μεροκάματα ίσα με των κλωστοϋφαντουργών και των ραφτών, διεκδικήσεις που αποτελούσαν κόστος για τα κέρδη των βιομηχάνων στην υφαντουργία και τα ραφτάδικα.

Το 1910, η Κλάρα Τσέτκιν, μια από τις μεγαλύτερες γυναικείες φυσιογνωμίες του παγκόσμιου εργατικού επαναστατικού κινήματος, πρότεινε, στην 2η Διεθνή Συνδιάσκεψη των Σοσιαλιστριών Γυναικών, την καθιέρωση της 8ης Μαρτίου ως Παγκόσμιας Ημέρας της Γυναίκας, πρόταση που έγινε αποδεκτή.

Για πρώτη φορά στην ανθρώπινη ιστορία, η πολιτική ισοτιμία της γυναίκας κατοχυρώθηκε στο 1ο Σοβιετικό Σύνταγμα το 1918, εποχή που άνοιξε δρόμο για την ανύψωση του ρόλου της γυναίκας. Την αντιμετώπισε ισότιμα με τον άνδρα στο εργατικό δίκαιο, τα πολιτικά δικαιώματα, τον τομέα της μόρφωσης και αλλού. Οι γυναίκες έβγαιναν στη σύνταξη πέντε χρόνια νωρίτερα από τους άνδρες.

Κυρίες και κύριοι, οι συνθήκες εργασίας και ζωής της σύγχρονης γυναίκας, της εργατοϋπαλλήλου, της άνεργης, της αυτοαπασχολούμενης, της νέας από τα ΑΕΙ και ΤΕΙ, δεν μπορούν να συγκριθούν με τις ιστορικές συνθήκες του 19ου αιώνα. Όμως και σήμερα, κάτι που ξέχασε ο Πρωθυπουργός, η συμμετοχή των γυναικών στις καθημερινές μάχες για τα σύγχρονα δικαιώματά τους αντιμετωπίζεται με το μαστίγιο των εργοδοτικών εκβιασμών, της κρατικής καταστολής και των αντεργατικών δικαστικών αποφάσεων. Όπως η απολυμένη συνδικαλίστρια από την επιχείρηση «Σαβοϊδάκης» στο Ηράκλειο της Κρήτης, η οποία ύψωσε το ανάστημά της στην εργοδοτική αυθαιρεσία και τρομοκρατία. Όπως οι εργαζόμενες που πετάχθηκαν στην ανεργία από την επιχείρηση «Καρυπίδης» και τώρα αντιμετωπίζουν τις μηνύσεις και τους τραμπουκισμούς της νέας εργοδοσίας, του μάρκετινγκ, μαζί με την κρατική καταστολή. Όπως οι εργάτριες της «Selecta» στην Ξάνθη που, παρά τους εκβιασμούς της εργοδοσίας, αποφάσισαν να δημιουργήσουν σωματείο και σήμερα οι δικαστικές αρχές προσπαθούν να ακυρώσουν την απόφασή τους.

Αυτό το ιστορικό, ταξικό αποτύπωμα της 8ης του Μάρτη προσπαθούν να διαγράψουν από τη συνείδηση και τη σκέψη των εργαζομένων και ανέργων γυναικών, τόσο ο ΣΥΡΙΖΑ όσο και η Ν.Δ., χρησιμοποιώντας το καρότο της χειραγώγησης. Οι σειρήνες περί ισότητας δικαιωμάτων ανδρών και γυναικών όχι μόνο είναι υποκριτικές στη σύγχρονη εκμεταλλευτική κοινωνία, αλλά προετοιμάζουν το έδαφος για την ισοπέδωση των εργασιακών, ασφαλιστικών, κοινωνικών δικαιωμάτων των γυναικών της εργατικής τάξης και του λαού μας. Άλλωστε, με τα μνημόνια που έχετε ψηφίσει, με τους εκατοντάδες εφαρμοστικούς νόμους και τα νέα αντιλαϊκά προαπαιτούμενα μέτρα που ετοιμάζετε να φέρετε για ψήφιση στη Βουλή, φορτώνετε νέα βάρη στις γυναίκες και στις οικογένειές τους.

Στις σύγχρονες συνθήκες, κυρίες και κύριοι, η γυναίκα υφίστανται τη βία των αντιλαϊκών αναδιαρθρώσεων και της ανεργίας. Βιώνει τη βία των ευέλικτων εργασιακών σχέσεων, την ανασφάλιστη εργασία, την έλλειψη σταθερού ωραρίου εργασίας που σμπαραλιάζει την προσωπική και οικογενειακή ζωή της. Δέχεται τον εργοδοτικό εκβιασμό για να παραιτηθεί από τη διεκδίκηση στοιχειωδών μέτρων προστασίας της μητρότητας. Δεκάδες περιστατικά έχουν καταγγελθεί από εργαζόμενες, οι οποίες εξαναγκάστηκαν να γυρίσουν νωρίτερα από την άδεια μητρότητας, όπως και περιπτώσεις καταπάτησης του μειωμένου ωραρίου εργασίας λόγω μητρότητας. Βιώνει τη βία της απόλυσης λόγω εγκυμοσύνης, ακόμα και με τη βούλα του Ευρωπαϊκού Δικαστηρίου, των κατευθυντηρίων οδηγιών της Ε.Ε.. Στο έδαφος του ταξικού, οικονομικού και κοινωνικού καταναγκασμού, καταγράφονται περιστατικά σεξουαλικής παρενόχλησης και στον χώρο εργασίας.

Η γυναίκα υφίσταται τη βία των ιμπεριαλιστικών πολέμων των ΗΠΑ, του ΝΑΤΟ, της Ε.Ε.. Αφήνει την κόλαση του ιμπεριαλιστικού πολέμου για να βρεθεί στην κόλαση της προσφυγιάς και των κυκλωμάτων trafficking. Βέβαια, αυτός ήταν, είναι και θα είναι ο χαρακτήρας αυτών των ιμπεριαλιστικών συμμαχιών.

Το Κ.Κ.Ε. καλεί τις γυναίκες της εργατικής τάξης των λαϊκών στρωμάτων της χώρας μας, όπως και των γειτονικών χωρών, να αντισταθούν, να απορίξουν τις σειρήνες των κυβερνήσεών τους για δήθεν ασφάλεια και συνεργασία των κρατών με την ένταξή τους στο ΝΑΤΟ.. Η Κυβέρνηση ΣΥΡΙΖΑ – ΑΝ.ΕΛ. έχει τεράστιες ευθύνες για την εμπλοκή του λαού μας στους επικίνδυνους ιμπεριαλιστικούς σχεδιασμούς, καλλιεργώντας τον εφησυχασμό. Με την υποκριτική επίκληση, τα ανθρώπινα δικαιώματα, ιδιαίτερα των γυναικών, το ΝΑΤΟ, η Ε.Ε. εξαπολύουν δήθεν ιμπεριαλιστικές επεμβάσεις. Λέμε «δήθεν», γιατί η πραγματική αιτία είναι άλλη. Η λυσσαλέοι ανταγωνισμοί ανάμεσα στους επιχειρηματικούς κολοσσούς, στις ιμπεριαλιστικές συμμαχίες και τα καπιταλιστικά κράτη είναι το φιτίλι που ανάβει τη φτώχεια των ιμπεριαλιστικών επεμβάσεων και πολέμων.

Η βία κατά των γυναικών απασχολεί το κόμμα μας σταθερά, δίνοντάς της ένα πιο διευρυμένο περιεχόμενο. Δεν περιοριζόμαστε σε ορισμένες μορφές βίας που περιλαμβάνονται στο νομοσχέδιο, στη Σύμβαση της Κωνσταντινούπολης. Το ζήτημα, όμως, δεν είναι μόνο να περιγράφεις μια κατάσταση, αλλά και να αναδεικνύεις τις πραγματικές αιτίες του κοινωνικού φαινομένου.

Από τη δική μας σκοπιά, η σωματική, λεκτική, ψυχολογική ή όποια άλλη μορφή βίας που υφίστανται οι γυναίκες δεν προκύπτει σε κοινωνικό κενό. Οι αντιδραστικές αλλαγές στην οικονομία, στην κοινωνία, εκφράζονται και στις διαπροσωπικές, στις οικογενειακές σχέσεις. Επανέρχονται αντιδραστικές, αναχρονιστικές αντιλήψεις για τη σχέση μεταξύ των δύο φύλων. Αυτό αποτυπώνεται στην αύξηση των ποσοστών ενδοοικογενειακής βίας, στην αύξηση του ποσοστού των γυναικών που εκπορνεύονται, σε φαινόμενα και πρακτικές που παραβιάζουν θεμελιώδη δικαιώματα των γυναικών, όπως ο ακρωτηριασμός των γυναικείων γεννητικών οργάνων, οι καταναγκαστικές στειρώσεις ή εκτρώσεις, οι γάμοι ανήλικων παιδιών.

Δεν υποτιμάμε καθόλου την ανάγκη να αντιμετωπιστούν δραστικά και να καταπολεμηθούν, έχοντας, όμως, πλήρη επίγνωση ότι η πηγή των κραυγαλέων διακρίσεων σε βάρος της γυναίκας είναι η ανισότιμη εκμεταλλευτική κοινωνία.

Αντίθετα, στο κείμενο της Σύμβασης, παρουσιάζονται ορισμένες μορφές βίας ως η κύρια αιτία για την ανισότιμη θέση της γυναίκας. Παρουσιάζεται το αποτέλεσμα ως αιτία των πολλαπλών διακρίσεων σε κάθε τομέα της οικονομικής, κοινωνικής ζωής της γυναίκας.

Οι επιπτώσεις του φαινομένου επιδεινώνονται ακόμα περισσότερο στις σύγχρονες συνθήκες, όπου χτυπιέται το δικαίωμα στη μόνιμη και σταθερή δουλειά.

Ξηλώνονται η δημόσια και δωρεάν υγεία, παιδεία και πρόνοια, πράγμα που δυσκολεύει τις γυναίκες να σταθούν ανεξάρτητες οικονομικά και να μην εγκλωβίζονται, παρά τη θέλησή τους, σε προσωπικές και οικογενειακές σχέσεις, παθογόνες και προβληματικές.

Στα ζητήματα αυτά, υπάρχει, κατά τη γνώμη μας, μεγάλη υποκρισία από την πλευρά της σημερινής Κυβέρνησης, αλλά και από τα άλλα αστικά κόμματα, γιατί, ενώ χύνουν κροκοδείλια δάκρυα για την ενδοοικογενειακή βία, για τη βία κατά των γυναικών, την ίδια στιγμή, δεν της εξασφαλίζουν τους όρους της κοινωνικής και οικονομικής της ανεξαρτησίας.

Έχει ευθύνη και για την υποχρηματοδότηση και την υποστελέχωση των ελάχιστων υπηρεσιών πρόληψης και στήριξης των κακοποιημένων γυναικών. Επαφίεται στα ευρωπαϊκά κονδύλια, με ημερομηνία λήξης για τη χρηματοδότηση των δομών πρόληψης και στήριξης των κακοποιημένων γυναικών. Έχει ευθύνη γιατί αφήνει απλήρωτους τους εργαζόμενους στις υπάρχουσες δομές για κακοποιημένες γυναίκες, θύματα trafficking και όχι μόνο.

Έχει ευθύνη γιατί σκορπάει απλόχερα χρήματα στην ιδιωτική πρωτοβουλία μέσω των Μη Κυβερνητικών Οργανώσεων και, μέσω της Σύμβασης, ανοίγει διάπλατα η πόρτα για την αντικατάσταση της κρατικής ευθύνης και χρηματοδότησης για κρατικές υπηρεσίες και υποδομές πρόληψης και στήριξης των τροποποιημένων γυναικών και των παιδιών τους, μέσω των Μη Κυβερνητικών Οργανώσεων. Πρόκειται για πλευρές που υπάρχουν και στο κείμενο της Σύμβασης.

Την ίδια στιγμή, παραλείπει κάθε σαφή αναφορά στη βία που ασκείται από τους εργοδότες σε βάρος εργαζομένων γυναικών, ψυχολογική και συναισθηματική, με τη μορφή πιέσεων και εκβιασμών, με την απειλή της απόλυσης, ακόμα και σωματικής σε ορισμένες περιπτώσεις.

Η βία και κατά των γυναικών είναι φαινόμενο σύμφυτο με το καπιταλιστικό σύστημα, όπου οι εργατικές λαϊκές ανάγκες γίνονται εμπόρευμα και τα δικαιώματα των γυναικών τσακίζονται στις μυλόπετρες της κερδοφορίας και του ανελέητου ανταγωνισμού των επιχειρηματικών ομίλων. Έχει συγκεκριμένες οικονομικές και κοινωνικές αιτίες και οι συνέπειές της επεκτείνονται στις εργασιακές, κοινωνικές έως και τις διαπροσωπικές σχέσεις.

Ως Κ.Κ.Ε., μέσα στη Βουλή, αλλά, κυρίως μέσα στο μαζικό εργατικό λαϊκό κίνημα, μέσα από το ριζοσπαστικό γυναικείο κίνημα, θα συνεχίσουμε να ασκούμε πίεση για την εξασφάλιση εκείνων των οικονομικών, κοινωνικών παραγόντων, όπως η μόνιμη και σταθερή δουλειά, αποκλειστικά δημόσια και δωρεάν υγεία, πρόνοια, παιδεία, κοινωνική προστασία της μητρότητας, μέτρα προστασίας των ανέργων, για να στηρίξουν τις γυναίκες και τα παιδιά που είναι ευάλωτα να πέσουν θύματα του trafficking, ώστε να έχουν τη δυνατότητα να αντισταθούν και να αποκρούσουν τη βία κάθε μορφής.

Ταυτόχρονα, βέβαια, με αγωνιστικές παρεμβάσεις σε περίπτωση απολύσεων εγκύων, καταστρατήγησης της προστασίας της μητρότητας στον χώρο εργασίας, όπως κάναμε για τις εργαζόμενες καθαρίστριες στο Πανεπιστημιακό Γενικό Νοσοκομείο Ηρακλείου και όχι μόνο, στο Πολυτεχνείο και αλλού.

Παλεύουμε και διεκδικούμε να δημιουργηθούν κρατικές κοινωνικές υπηρεσίες για την πρόληψη της βίας κατά των γυναικών και τη στήριξη των κακοποιημένων γυναικών, στελεχωμένες με ειδικευμένο προσωπικό, με μόνιμη και σταθερή δουλειά και όχι μέσω ΜΚΟ.

Να διευρυνθεί το δίκτυο των ξενώνων για κακοποιημένες γυναίκες και στην περιφέρεια, με γενναία χρηματοδότηση από τον κρατικό υπολογισμό.

Κυρίες και κύριοι συνάδελφοι, το Κ.Κ.Ε. απευθύνει κάλεσμα συμπόρευσης στις γυναίκες που βιώνουν τα σημερινά αδιέξοδα. Να μην παραδοθούν στην ηττοπάθεια, στη μοιρολατρία, στον συμβιβασμό, στη συνήθεια που καλλιεργείται στο έδαφος των συνθηκών εργασίας και ζωής, αλλά και από τους μηχανισμούς χειραγώγησης αυτού του σάπιου, βάρβαρου καπιταλιστικού συστήματος. Η αγανάκτηση και η δυσαρέσκεια από τον οικονομικό και κοινωνικό καταναγκασμό, από σμπαράλιασμα της οικογενειακής και προσωπικής ζωής δεν αρκεί να δοθεί λύση στα σημερινά αδιέξοδα.

Η άνοδος της συνεχής συμμετοχής στο εργατικό συνδικαλιστικό κίνημα και κυρίως στο ταξικά προσανατολισμένο συνδικαλιστικό κίνημα, στο ριζοσπαστικό γυναικείο κίνημα, στους αγροτικούς συλλόγους και τις ενώσεις αυτοαπασχολουμένων της πόλης σε αντιμονοπωλιακή κατεύθυνση, στις ανάλογες αγωνιστικές συσπειρώσεις στα σχολεία και στις σχολές, θα αναζωογονήσει συνολικά την εργατική λαϊκή πάλη για τη νέα κοινωνία, τη σοσιαλιστική κοινωνία, που λέμε εμείς, χωρίς εκμετάλλευση ανθρώπου από άνθρωπο.

Ολοκληρώνοντας, θα ήθελα να πω ότι θα τοποθετηθούμε συνολικά και επί των άρθρων στις επόμενες συνεδριάσεις, με επιφυλάξεις που έχουμε για ασαφείς διατυπώσεις, όπως στην περίπτωση του άρθρου 333 του Ποινικού Κώδικα για το stalking, αλλά και διατάξεις, όπως η αρμοδιότητα του Εισαγγελέα να επιβάλει περιοριστικούς όρους, που μπορεί να ανοίξει επικίνδυνα μονοπάτια και σε άλλες ποινικές υποθέσεις.

Για το δεύτερο και το τρίτο μέρος, όντως υπάρχει αυτή η «κουτοπονηριά» της Κυβέρνησης. Πάει να ενσωματώσει σε ένα σχέδιο νόμου ιδιαίτερα «πιασάρικο» και τις αντιδραστικές διατάξεις που, στο δεύτερο μέρος, στα άρθρα 6 έως και 23, ενσωματώνει την απόφαση-πλαίσιο για την αμοιβαία αναγνώριση αποφάσεων για χρηματικές ποινές και εντάσσεται στην προσπάθεια εμβάθυνσης του αντιδραστικού χώρου ελευθερίας, ασφάλειας και δικαιοσύνης της Ε.Ε. και το τρίτο μέρος, το άρθρο 24, που αναβαθμίζει τη συμμετοχή του μέλους της χώρας μας στον αντιδραστικό θεσμό της Ευρωπαϊκής Μονάδας Δικαστικής Συνεργασίας και διευρύνει σημαντικά τις αρμοδιότητές του για λογαριασμό της. Για παράδειγμα, για να έχει πρόσβαση ακόμα και στα αρχεία συλληφθέντων, ερευνών και DNA. Ευχαριστώ.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Στο σημείο αυτό, θα ήθελα να αναγνώσω τους φορείς που θα προσκληθούν: Εθνική Επιτροπή για τα Δικαιώματα του Ανθρώπου, Κέντρο Ερευνών για Θέματα Ισότητας, Συνήγορος του Πολίτη, Σύνδεσμος για τα Δικαιώματα των Γυναικών, Ευρωπαϊκό Δίκτυο Κατά της Βίας, ΧΕΝ Ελλάδας, Διεθνής Αμνηστία, Κίνηση Δημοκρατικών Γυναικών, Γυναικεία Ομάδα Αυτοάμυνας, Ομοσπονδία Γυναικών Ελλάδας, Ένωση Γυναικών Ελλάδος, Κέντρο Έρευνας και Δράσης για την Ειρήνη, Ευρωπαϊκό Λόμπι Γυναικών, Ελληνικό Δίκτυο Γυναικών Ευρώπης, το «Μωβ», Κέντρο Γυναικείων Μελετών και Ερευνών ΔΙΟΤΙΜΑ, Ένωση Ελληνίδων Νομικών, Ολομέλεια Προέδρων Δικηγορικών Συλλόγων Ελλάδος, Ένωση Δικαστών και Εισαγγελέων, Σωματείο Υποστήριξης Διεμφυλικών, Colour Youth, «Μέλισσα» Δίκτυο Μεταναστριών, Οργάνωση Ενωμένων Γυναικών Αφρικής, Ινστιτούτο Πρόληψης και Θεραπείας της Βίας και Προώθησης Ισότητας των Φύλων «ΒΙΑ- STOP», Παναθηναϊκή Πανελλαδική Οργάνωση Γυναικών, Κεντρική Ένωση Δήμων Ελλάδας και η Ένωση Περιφερειών Ελλάδας.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Με συγχωρείτε, κυρία Πρόεδρε, αλλά θα προσκληθούν όλοι αυτοί οι φορείς;

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Ναι.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Παραβιάζεται ο Κανονισμός κατάφωρα.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Δεν είναι η πρώτη φορά που τον παραβιάζουμε, αλλά είναι μια ισορροπητική πρόταση που περιλαμβάνει τις προτάσεις όλων των Κομμάτων. Ως εκ τούτου, θα έπρεπε να εκπροσωπηθούν όλοι.

Τον λόγο έχει ο κ. Παπαχριστόπουλος.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξάρτητων Ελλήνων): Ευχαριστώ, κυρία Πρόεδρε. Πιστεύω ότι είναι ένα νομοσχέδιο που δεν έχει όρια κομματικά και απ' ό,τι κατάλαβα, θα υπερψηφιστεί και μάλιστα, άκουσα με πολύ σεβασμό όλες τις προτάσεις από όλους τους Εισηγητές και θέλω να πιστεύω ότι θα έχει γενικότερη αποδοχή.

Θέλω να θυμίσω μερικά γεγονότα, όπως, για παράδειγμα, μου έχει κάνει εντύπωση πρόσφατα ένα καινούργιο τραγούδι που λέει μια νεαρή τραγουδίστρια. Αναφέρεται σε ένα νέο κορίτσι που λέει «δεν έχω μάθει να μην ανήκω, μια στο βοσκό, μια στο μαντρί και μια στο λύκο» και σε μία άλλη αποστροφή λέει ότι «αν δε σου κάνω, με επιστρέφεις».

Να θυμίσω ότι αιώνες ολόκληρους ζήσαμε σκληρές πατριαρχικές κοινωνίες και τα κατάλοιπα τους τα εισπράττουμε όλοι σήμερα. Τέτοιες, που ο στρεβλός τρόπος διαπαιδαγώγησης πολλών οικογενειών στα κορίτσια, ήτανε παντρέψου, θα βρεις καλό σύζυγο και πάει λέγοντας. Όταν φτάσαμε όμως στα όρια μας και πρέπει η γυναίκα να δουλεύει, αυτά δεν ισχύουν. Εάν δεν έχεις όπλα στη ζωή σου δεν μπορείς να επιβιώσεις. Τι θέλω να πω; Ότι θυμάμαι ένα διαπαιδαγωγικό βιβλίο του Ζαν Ζαν Ρουσσώ, τον Αιμίλιο, όπου μεγάλωνε ένα παιδί, το έπαιρνε από πολύ μικρό και το έφτανε στα 20 του, δεν είδα εκεί πουθενά να ξεχωρίζει άνδρες και γυναίκες. Για τα δικαιώματα μίλαγε και προχώραγε, χωρίς κανένα διαχωρισμό, για το εάν το παιδί που μεγάλωνε ήταν κορίτσι ή αγόρι. Ήταν μια εποχή του Διαφωτισμού.

Είναι θέμα δικαιωμάτων, ανθρωπίνων δικαιωμάτων και ξέρουμε ότι αδύναμοι κρίκοι σε αυτή την πραγματικότητα είναι οι φτωχοί, που γίνονται περισσότεροι και φτωχότεροι, είναι τα παιδιά και, δυστυχώς, και οι γυναίκες. Αξίζει, λοιπόν, τον κόπο, σήμερα, που είναι η Ημέρα της Γυναίκας, να δούμε σφαιρικά αυτό το πρόβλημα. Έχω δει με προσοχή ότι η προσαρμογή αυτής της Σύμβασης της Κωνσταντινούπολης να προσαρμοστούμε στα ευρωπαϊκά δεδομένα. Πιστεύω ότι είναι μια σωστή προσπάθεια, αλλά νομίζω, σήμερα που μιλάμε, υπάρχουν χώρες όπου η μοιχαλίδα λιθοβολείται και πεθαίνει.

Σήμερα που μιλάμε, υπάρχουμε κορίτσια εδώ στη χώρα μας, που είναι κλεισμένα δύο και τρία χρόνια, με trafficking και εκδίδονται και δεν κουνιέται φύλλο. Πρόσφατα, είδαμε σε μια μικρή επαρχία, ένας πατέρας και κάποιοι φίλοι του να εκδίδουν την κόρη του ενός, η οποία, μάλιστα, επειδή στρεβλά έχει μεγαλώσει, είχε μπλέξει και σε ένα άλλο παιχνίδι και είχε αυτοτραυματισθεί. Μια πραγματικότητα πολύ σκληρή, πάρα πολύ σκληρή, με αδύναμο κρίκο τη γυναίκα. Σήμερα, λοιπόν, που είναι η Ημέρα της και καλώς είναι, νομίζω ότι θα πρέπει αυτά τα δικαιώματα και, αν θέλετε τη γνώμη μου, τα εγκλήματα τιμής, για παράδειγμα, τα προβλέπει αυτό το νομικό πλαίσιο, τα διορθώνει.

Ακρωτηριασμοί, τώρα να μην πω, μου έλεγε ο Νάσος Αθανασίου, είχε κάνει ολόκληρη εκπομπή, τι σημαίνει ακρωτηριασμός, από παλιές γυναίκες σε νεαρές για να μην και τα λοιπά, πράγματι και αυτό διορθώνεται. Βιάζεις ένα κοριτσάκι 14 ετών, αλλά, εάν το παντρευτείς, απαλλάσσεσαι. Απίστευτα πράγματα, που διορθώνονται, για όνομα του Θεού, δεν πιστεύω κανείς να διαφωνήσει σε αυτά. Όπως, επίσης, υπάρχουν εμμονές. Κάποιων γυναικών η ζωή γίνεται κόλαση, μηνύματα, περιορισμοί, σπίτι κανονικά κ.λπ., δεν πρέπει και αυτό να είναι ποινικό αδίκημα; Μπαίνεις στην προσωπική ζωή του άλλου κι αυτό διορθώνεται.

Το πιο σημαντικό είναι ότι μπαίνουν όλες αυτές οι νομοθετικές ρυθμίσεις, μπαίνουν και στο Σύμφωνο Συμβίωσης, δεν το άκουσα και είναι μια προσαρμογή σύγχρονη στα ευρωπαϊκά δεδομένα. Άδειες οπλοφορίας που δεν δίνονται, εγώ θα διαφωνήσω με κάποιον Εισηγητή. Οι πρόσφυγες είναι και αυτοί άνθρωποι, οι οικονομικοί μετανάστες, είναι και αυτοί άνθρωποι και πιστεύω ότι έχουν δικαιώματα. Δεν είναι μόνο η ενδοοικογενειακή βία, πιστεύω ότι είναι γενικότερα η βία. Ξέρετε πάρα πολύ καλά ότι πολλές επιχειρήσεις, σήμερα που μιλάμε, αποφεύγουν να πάρουν παντρεμένη γυναίκα, γιατί πιθανόν να μείνει έγκυος και να αναγκαστεί η επιχείρηση να πληρώνει.

Ακόμη αυτά τα δικαιώματα είναι ρευστά και δεν προβλέπονται πολλά από αυτά, ούτε σε αυτή τη νομοθεσία. Χαιρετίζω, όμως, το γεγονός ότι η Γενική Γραμματέας Ισότητας έχει κάνει μια πολύ σπουδαία δουλειά και δεν μιλάω τώρα, αλλά και παλαιότερα, με ένα γνωστό τηλέφωνο, το 15900 SOS, με 39 συμβουλευτικά κέντρα, με 19 ξενώνες φιλοξενίας και πιστεύω ότι αυτό θα πρέπει να ενισχυθεί, κύριε Υπουργέ. Να ενισχυθεί όσο γίνεται περισσότερο, γιατί υπάρχει κόσμος που δεν τα ξέρει. Συνεργασία με νοσοκομεία, με Αστυνομικά Τμήματα και ό,τι άλλο μπορεί να προκύψει.

Πιστεύω ότι τα δικαιώματα αδύναμων κρίκων είναι στόχος, δεν έχει καμία, μα καμία πιθανότητα να επιβιώσει μια κοινωνία, θα το λέω και ας γίνομαι κουραστικός, και δεν περιμένω να μου το πει κανένα Κ.Κ.Ε., κανένα αριστερό κόμμα, όταν 8 άνθρωποι στον πλανήτη έχουν περιουσιακά στοιχεία όσο ο μισός φτωχότερος πληθυσμός του πλανήτη, ξαναλέω, αυτό λέγεται όχι αδικία, αλλά διαστροφή και την πληρώνουν άσχημα αυτή τη διαστροφή οι φτωχοί, τα παιδιά και οι γυναίκες. Ευχαριστώ

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει ο κ. Καβαδέλλας.

ΔΗΜΗΤΡΙΟΣ ΚΑΒΑΔΕΛΛΑΣ (Ειδικός Αγορητής της Ένωσης Κεντρώων): Κυρία Πρόεδρε, κυρίες και κύριοι συνάδελφοι, πριν προχωρήσω στη συζήτηση του σημερινού νομοσχεδίου, θα ήθελα να ευχηθώ χρόνια πολλά σε όλες τις γυναίκες που γιορτάζουν σήμερα, γιατί εγώ το έχω σαν γιορτή. Ίσως, αντί αυτής της κουβέντας που κάνουμε σήμερα, θα πρέπει να παίρνουμε πιο πρακτικά μέτρα, να τιμούμε τις γυναίκες σε καθημερινή βάση, μέσα από τις πράξεις και τη συμπεριφορά μας. Οι κανόνες που προσπαθούμε να βάλουμε αποτελούν μια διαδικασία νομικού, ίσως, χαρακτήρα.

Το σημερινό, λοιπόν, νομοσχέδιο, Κύρωση Σύμβασης Συμβουλίου της Ευρώπης, εξάλλου, που όντως προσπαθεί να διορθώσει τα κακώς κείμενα ως προς την αντιμετώπιση της βίας και της ενδοοικογενειακής, αποτελεί απόδειξη του πόσο πολλά ακόμα πρέπει να γίνουν και πόσα πολλά πρέπει να αλλάξουν, ούτως ώστε να μπορέσουμε να καταρρίψουμε τα στερεότυπα και να αντιμετωπίζουμε με το δέοντα σεβασμό τις γυναίκες, που αποτελούν μια ευαίσθητη μερίδα του πληθυσμού μας.

Κυρίες και κύριοι, κακώς η Κυβέρνηση εμπλέκει σήμερα στο σημερινό υπό συζήτηση νομοσχέδιο και άλλα ζητήματα. Θα έπρεπε να έρθει αυτόνομο το πρώτο κεφάλαιο, όπου συζητούμε την ενσωμάτωση της Σύμβασης της Κωνσταντινούπολης. Συμπεριλαμβάνει τροποποιήσεις διατάξεων του ποινικού κώδικα για την ευθυγράμμιση με τις προβλέψεις της σύμβασης, τροποποιήσεις του νόμου 3500/2006, που αφορά την αντιμετώπιση της ενδοοικογενειακής οικογενειακής βίας, καθώς και τροποποιήσεις άλλων διατάξεων για την καλύτερη προσαρμογή στις προβλέψεις της Σύμβασης.

Το δεύτερο κεφάλαιο, που συζητούμε σήμερα, αφορά την ενσωμάτωση της Οδηγίας 2005/2014 που είναι απόφαση-πλαίσιο, μετά από τροποποίηση από την απόφαση πλαίσιο 299, σχετικά με την εφαρμογή της αρχής της αμοιβαίας αναγνώρισης επί χρηματικών ποινών, σε εφαρμογή κοινών συγκεκριμένων μέτρων, δικαστικής συνεργασίας μεταξύ των κρατών - μελών της Ε.Ε., σε συνέχεια του άρθρου 82 της Συνθήκης της Ε.Ε..

Το τρίτο κεφάλαιο ρυθμίζει διάφορα άλλα ζητήματα αρμοδιότητας του Υπουργείου Δικαιοσύνης, Διαφάνειας και Ανθρωπίνων Δικαιωμάτων.

Πριν μιλήσω, λοιπόν, για τις προβλέψεις του νομοσχεδίου, θα ήθελα να επισημάνω μερικά πολύ ανησυχητικά στατιστικά στοιχεία. Η βία κατά των γυναικών και των παιδιών συνεχίζει να αυξάνεται παγκοσμίως, παρά την ισχύουσα νομοθεσία και ότι αυτό αφορά σε όλες τις κοινωνικές τάξεις και ομάδες. Κρυφά ή φανερά στην ιδιωτική η τη δημόσια σφαίρα οι αριθμοί είναι γνωστοί και οι στατιστικές αμείλικτες. Σύμφωνα με τα διαθέσιμα στοιχεία για τη βία κατά των γυναικών στην Ε.Ε., έχουμε να πούμε τα ακόλουθα. Μία στις τρεις γυναίκες στην Ε.Ε., έχει υποστεί σωματική και σεξουαλική βία από την ηλικία των 15 ετών. Μια στις είκοσι γυναίκες ,έχει υπάρξει θύμα βιασμού πάνω από το ήμισυ, 55% των γυναικών έχει υποστεί σεξουαλική παρενόχληση. Μία στις τρεις γυναίκες έχει υποστεί ψυχολογική κακοποίηση από το σύντροφό της, μια στις τρεις γυναίκες έχει βιώσει σωματική και σεξουαλική βία από ενήλικα στην παιδική της ηλικία. Στη χώρα μας, τα πράγματα δεν είναι καθόλου καλύτερα, αφού σύμφωνα με τα διαθέσιμα στοιχεία μία στις τέσσερις γυναίκες στην Ελλάδα έχουν υποστεί βία κάποια στιγμή στη ζωή τους, ενώ ένα στα τέσσερα ανήλικα κορίτσια κάτω των 15 ετών έχει υποστεί βία από ενήλικο δράστη.

Στη χώρα μας, τα περιστατικά βιασμών υπολογίζονται στα 5.000 ετησίως, ενώ δυστυχώς - και αυτό είναι το πιο ανησυχητικό - μόνο τα 150 από αυτά καταγγέλλονται και φτάνουν στις αίθουσες των δικαστηρίων.

Για αυτούς τους λόγους, το 2011, στην Κωνσταντινούπολη, 42 χώρες υπέγραψαν τη Σύμβαση του Συμβουλίου της Ευρώπης, για την πρόληψη και καταπολέμηση της βίας κατά των γυναικών και της ενδοοικογενειακής βίας, που αποτελεί ένα πλαίσιο εναρμόνισης των εθνικών νομοθεσιών, για την αποτελεσματικότερη πάταξη της βίας εναντίον των γυναικών και συμπεριλαμβάνονται βεβαίως και οι νέες γυναίκες, κάτω των 18 ετών και τα παιδιά.

Η Σύμβαση της Κωνσταντινούπολης του Συμβουλίου της Ευρώπης είναι η πιο ολοκληρωμένη διεθνής συνθήκη, για την καταπολέμηση της βίας κατά των γυναικών και βεβαίως, της ενδοοικογενειακής βίας. Η Σύμβαση ολοκληρώθηκε το 2011 και ετέθη σε ισχύ τον Αύγουστο του 2014.

Σύμφωνα, λοιπόν, με αυτή τη Σύμβαση, η βία κατά των γυναικών θεωρείται παραβίαση των ανθρωπίνων δικαιωμάτων και για την αντιμετώπιση της προβλέπονται μέτρα πρόληψης της βίας, προστασίας των θυμάτων και δίωξης των δραστών. Πρόκειται για ένα ολοκληρωμένο πλαίσιο, για την αντιμετώπιση της έμφυλης βίας και κακοποίησης, το οποίο αποτελεί ένα σημαντικό βήμα στην προσπάθεια του Συμβουλίου της Ευρώπης, να συμβάλει στη διασφάλιση του σεβασμού των δικαιωμάτων των γυναικών και των παιδιών. Η ενδοοικογενειακή βία και η βία κατά των γυναικών, σε όλες τις μορφές της, λεκτική, σωματική, ψυχολογική, σεξουαλική, αποτελεί ακραία έκφραση της κυριαρχίας ανάμεσα στα φύλα και έχει αναδειχθεί στην Ευρώπη ως κεντρικό θέμα παραβίασης των ανθρωπίνων δικαιωμάτων.

Χαρακτηριστικό της Σύμβασης της Κωνσταντινούπολης είναι ότι αποδίδει έμφαση στην πρόληψη. Μεταξύ άλλων, προβλέπεται η υποχρέωση των συμβαλλομένων κρατών να μεριμνήσουν για την κατάρτιση επαγγελματιών που ασχολούνται με τα θύματα βίας, για την υλοποίηση θεραπευτικών προγραμμάτων για τους δράστες εγκλημάτων ενδοοικογενειακής βίας.

Βάσει, λοιπόν, της Σύμβασης η προστασία των θυμάτων ολοκληρώνεται με τη θέσπιση μιας δέσμης κανόνων, που θεσμοθετούν την υποχρέωση των κρατών είτε να ποινικοποιήσουν συμπεριφορές που μέχρι σήμερα διέφευγαν του ποινικού ενδιαφέροντος της πολιτείας, όπως για παράδειγμα, τον εξαναγκασμό σε σύναψη γάμου, τη σεξουαλική παρενόχληση και το stalking, που είναι μια εξακολουθητική απειλητική συμπεριφορά παρακολούθησης, παρενόχλησης, με την οποία η επέμβαση στην ιδιωτική ζωή του θύματος είναι ιδιαιτέρως βαριά, είτε βεβαίως να προβλέψουν την αποζημίωση των θυμάτων.

Τέλος, με τη Σύμβαση προβλέπεται η ίδρυση μηχανισμού παρακολούθησης GREVIO, ενός ανεξάρτητου οργάνου, που συγκροτείται από τεχνοκράτες και είναι επιφορτισμένο με την παρακολούθηση της εφαρμογής της Σύμβασης από τα κράτη - μέλη που την έχουν υπογράψει.

Κυρίες και κύριοι συνάδελφοι, χαιρετίζουμε την έστω και καθυστερημένη ενσωμάτωση της Σύμβασης στην ελληνική νομοθεσία, ένα αναγκαίο βήμα προς την κατεύθυνση εξάλειψης των φαινομένων βίας και ενδοοικογενειακής βίας κατά των γυναικών και των παιδιών. Δεν μπορούμε, όμως, να μην καυτηριάσουμε το γεγονός ότι έπρεπε να περάσουν έξι χρόνια μέχρι η Βουλή των Ελλήνων να επικυρώσει αυτή τη Σύμβαση. Δηλαδή, μέχρι σήμερα, καμία κυβέρνηση, ούτε η τωρινή, ούτε οι προηγούμενες, με όλη τη δήθεν κοινωνική ευαισθησία τους, αλλά ούτε και κάποιος άλλος εντόπισε και έφερε το θέμα προς συζήτηση. Δεν έχει αναλάβει, λοιπόν, επίσημα κανένας την ευθύνη να βελτιωθεί η νομοθεσία για να παρεμποδιστεί η συνέχιση των φαινομένων βίας κατά των γυναικών και κατά των παιδιών.

Πρέπει, επιτέλους, να συνειδητοποιήσουμε ότι οποιαδήποτε μορφή βίας και ακόμη περισσότερο η ενδοοικογενειακή βία και η βία εναντίον των πιο απροστάτευτων και ευάλωτων ατόμων της κοινωνίας μας, των γυναικών και των παιδιών, δεν έχει καμία θέση σε μια σύγχρονη δημοκρατική κοινωνία, που σέβεται τον εαυτό της, τα ανθρώπινα δικαιώματα και τις βασικές της αξίες.

Θα πρέπει, επίσης, να επενδύσουμε στην ευαισθητοποίηση της κοινής γνώμης και την ολοκληρωμένη ενημέρωσή της, διότι κανείς μας δεν επιτρέπεται να μένει αδιάφορος μπροστά σε τέτοια φαινόμενα. Μια κοινωνία που σέβεται τον εαυτό της, θα πρέπει να γνωρίζει και να αντιδρά άμεσα σε φαινόμενα που αποτελούν ντροπή για τις ευνομούμενες και ευημερούσες κοινωνίες που ζούμε. Πρέπει να δώσουμε, βεβαίως, μεγάλη σημασία και στη μετανάστευση, διότι εισάγονται κουλτούρες που αποτελούν μεσαίωνα για τις σχέσεις των δύο φύλων. Παρ’ όλο ότι αυτό χτυπάει στα ιδεολογικά ταμπού της Αριστεράς, πρέπει να το επισημάνουμε, διότι είναι πλέον η κοινωνία μας ανοιχτή και εισάγουμε νέους κανόνες, νέες κουλτούρες στη δική μας και η μια κουλτούρα αλληλοεπιδρά της άλλης.

Κυρίες και κύριοι συνάδελφοι, δεν πρέπει να περιοριστούμε σε λόγια. Η Ένωση Κεντρώων εργάζεται και ελπίζει για έναν κόσμο χωρίς βία και διακρίσεις, ενώ υπάρχουν διακρίσεις στην εργασία. Αποφεύγει κάποιος να προσλάβει μια γυναίκα που έχει ηλικία που ενδέχεται να τεκνοποιήσει. Για αυτό και ζητάμε οι προσλήψεις να γίνονται μέσα από μια τράπεζα εργαζομένων και στον ιδιωτικό τομέα σε ένα ποσοστό, με αντικειμενικά κριτήρια και εκεί, για να μπορούν οι γυναίκες να έχουν μια ίση, πιθανόν, δυνατότητα στον κόσμο της εργασίας. Σε μια κοινωνία ισότητας και δικαιοσύνης, πρεσβεύουμε και εκτιμούμε ότι η κύρωση αυτού του νομοσχεδίου κινείται προς την ορθή κατεύθυνση, για αυτό και θα το υπερψηφίσουμε. Ευχαριστώ πολύ.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει ο κ. Λυκούδης.

ΣΠΥΡΙΔΩΝ ΛΥΚΟΥΔΗΣ (Ειδικός Αγορητής του «Ποταμιού»): Κυρίες και κύριοι συνάδελφοι, κάνουμε αυτή τη συζήτηση και αντιπαραθέσεις θα έχουμε και σε άλλα θα συμφωνήσουμε και σε άλλα όχι και εγώ θα κάνω μερικές παρατηρήσεις. Ξεκινώντας, θέλω να πω ότι αυτό που πρέπει να δούμε ως ενδιαφέρον και να το χαρούμε κιόλας, είναι το γεγονός ότι σήμερα πια αποτελεί κοινό τόπο και είναι εξαιρετικά ενδιαφέρον και ευχάριστο, το γεγονός ότι όλοι μαζί, Αντιπολίτευση και Συμπολίτευση, θεωρούμε ότι πρέπει να δημιουργήσουμε αυτό το προστατευτικό δίχτυ για τον μισό πληθυσμό της Ελλάδος.

Μπορεί να πείτε ότι έχουν ωριμάσει οι καιροί και αυτό είναι εύκολο, αλλά το λέω διότι, αμέσως μετά τη Δικτατορία, την πρώτη περίοδο της έκρηξης της ελευθερίας, αυτές οι 200, 300 ή 400 γυναίκες που είχαν βγει στο δρόμο, να φωνάξουν το σύνθημα «δεν είμαι του πατρός μου, δεν είμαι του ανδρός μου, είμαι ο εαυτός μου», θεωρούνταν γραφικές και ήταν σαν να ταράζουν λίμνες ησυχίας και ηρεμίας που κανένας δεν είχε σκεφτεί ότι έπρεπε να πέσει το βότσαλο, για να γίνουν οι κύκλοι. Νομίζω ότι τώρα, παρά τις αντιπαραθέσεις, το γεγονός ότι όλοι μαζί θεωρούμε ότι κάτι πρέπει να κάνουμε γύρω από αυτό το θέμα, είναι σημαντικό.

Η Σύμβαση του Συμβουλίου της Ευρώπης, που υπογράφηκε στην Κωνσταντινούπολη το Μάιο του 2011 και τέθηκε σε ισχύ τον Απρίλιο του 2014, παρά το ότι η χώρα μας ήταν μια από τις πρώτες που την υπέγραψε, δεν την είχαμε επικυρώσει μέχρι τώρα. Ας μη ζητάμε τώρα εξηγήσεις γιατί οι άλλοι και όχι εμείς ή γιατί οι τωρινοί άργησαν κ.λπ.. Υπάρχει μια έλλειψη κανονικότητας σε αυτήν την χώρα, μια αταξία της Ελληνικής Πολιτείας και αποτέλεσμα αυτής της έλλειψης κανονικότητας και αταξίας, είναι και αυτή η καθυστέρηση. Ειλικρινά, ας μη μένουμε σε αυτά. Ας δούμε τα σημαντικά.

Χαρακτηριστικό της Σύμβασης της Κωνσταντινούπολης είναι ότι αποδίδει έμφαση, κατά τη γνώμη μου, στην πρόληψη. Αυτό είναι ένα από τα πρώτα θετικά. Προβλέπει, δηλαδή, την υποχρέωση των συμβαλλομένων κρατών να εξασφαλίζουν κατάρτιση επαγγελματιών, που να ασχολούνται με τα θύματα βίας και με την υλοποίηση θεραπευτικών προγραμμάτων για τους δράστες εγκλημάτων ενδοοικογενειακής βίας. Το θεωρώ ιδιαιτέρως ενδιαφέρον και ιδιαιτέρως σημαντικό.

Η προστασία των θυμάτων ολοκληρώνεται με μια δέσμη κανόνων, που θεσμοθετούν την υποχρέωση των κρατών είτε να πολιτικοποιήσουν συμπεριφορές που μέχρι σήμερα διέφευγαν του ποινικού ενδιαφέροντος της πολιτείας, όπως για παράδειγμα τον εξαναγκασμό σε σύναψη γάμου ή την σεξουαλική παρενόχληση και την εξακολουθητική συμπεριφορά απειλής, παρακολούθησης και παρενόχλησης με την οποία η επέμβαση στην ιδιωτική σφαίρα του θύματος, είναι ιδιαιτέρως επαχθής είτε να προβλέψουν την αποζημίωση των θυμάτων. Επίσης, θετικό θεωρώ ότι προβλέπεται με τη Σύμβαση η ίδρυση μηχανισμού παρακολούθησης, στο οποίο περιλαμβάνεται η Grevio το ανεξάρτητο όργανο, που συγκροτείται από τεχνοκράτες και είναι επιφορτισμένο με την παρακολούθηση της εφαρμογής της Σύμβασης από τα κράτη-μέλη που την έχουν υπογράψει.

Θα ήθελα να κάνω μερικές παρατηρήσεις στα άρθρα της διαμόρφωσης του ποινικού κώδικα. Στο άρθρο 2-γιατί το άρθρο 1 είναι το τυπικό-νομίζω ότι στο πλαίσιο της τροποποίησης των διατάξεων του ποινικού κώδικα, θα ήταν μια ευκαιρία για μια πιο εκτεταμένη τροποποίηση σχετικών διατάξεων από τον Υπουργό Δικαιοσύνης, με βάσει και κάποια αξιοσημείωτα σχόλια που ήδη έχουν διατυπωθεί. Παραδείγματος χάρη, να προβλεφθεί και να τιμωρηθεί ως περίπτωση βαριάς σωματικής βλάβης και η περίπτωση πρόκλησης γυναίκας σε αυτοακρωτηριασμό, ανεξάρτητα του αν έγινε χωρίς ή με την συναίνεσή της ή εν αγνοία του θύματος και εφόσον αυτή έγινε λόγω των χαρακτηριστικών του φύλου του θύματος και ανεξάρτητα αν πρόκειται για ενήλικη ή ανήλικη γυναίκα.

Δεύτερον, να ληφθούν δραστικά μέτρα από την πολιτεία για την αποτροπή τέτοιων φαινομένων ακρωτηριασμού ή αυτοακρωτηριασμού ανηλίκων, όχι μόνο λόγω της μικρής ηλικίας αλλά και θρησκευτικών πεποιθήσεων. Να τροποποιηθούν τα άρθρα 336 και 338 όσον αφορά το βιασμό και κατάχρηση σε ασέλγεια, με την προσθήκη της έλλειψης συναίνεσης ούτως ώστε, κάθε μη συναινετική σεξουαλική πράξη να αποτελεί ποινικό αδίκημα, όπως ορίζει το άρθρο 36 της Σύμβασης και όχι μόνο όπως περιοριστικά ορίζουν τα εν λόγω άρθρα και προς το σκοπό της προστασίας του θύματος.

Τρίτον, πρόταση για υποχρεωτική διεξαγωγή της διαδικαστικής διαδικασίας χωρίς δημοσιότητα και με τρόπο που να διασφαλίζει μυστικότητα, προκειμένου να αποφευχθεί η δευτερογενής θυματοποίηση, και αυτό λόγω της δυσκολίας που αντιμετωπίζουν συχνά οι γυναίκες να προβούν σε καταγγελία τέτοιων περιστατικών στις αστυνομικές αρχές και του μεγάλου ψυχολογικού αντίκτυπου, κυρίως, όταν υπάρχουν και άλλα μέλη της οικογένειας μεγαλύτερα παιδιά κλπ.

Στο άρθρο 3, να συμπεριληφθούν στα αυτεπάγγελτα διωκόμενα εγκλήματα ενδοοικογενειακής βίας ο βιασμός και η κατάχρηση σε ασέλγεια. Να καταργηθεί ή μάλλον να δούμε τα όρια της εφαρμογής της ποινικής διαμεσολάβησης στα εγκλήματα οικογενειακής βίας. Να δούμε ότι η πράξη ενδοοικογενειακής βίας συνιστά σοβαρότατη παραβίαση ανθρωπίνων δικαιωμάτων, χωρίς να διασφαλίζεται εδώ οποιαδήποτε ισότητα των μερών, καθώς το θύμα βρίσκεται εκ προοιμίου σε αδύναμη θέση. Να προβλεφθεί η παραπομπή σε εξειδικευμένο δημόσιο φορέα, όπου λειτουργούν θεραπευτικά προγράμματα σε περίπτωση που διαπιστωθεί οποιουδήποτε είδους εξάρτηση του δράστη από ουσίες, αλκοόλ, τζόγο κλπ.

Να προβλεφθεί η προσκόμιση ολοκλήρωσης επιτυχούς παρακολούθησης του θεραπευτικού προγράμματος στη δικογραφία της υπόθεσης, ώστε να λαμβάνεται υπόψη. Να γίνει συγκεκριμένη αναγραφή καταγραφή των φορέων, στους οποίους θα μπορεί να καταφύγει ο δράστης με την παρουσία του θύματος εφόσον το επιθυμεί, προκειμένου να εκφράσει τη γνώμη του, γιατί κάτι τέτοιο δεν αποτυπώνεται στο νόμο. Η συγκεκριμένη αναγραφή και καταγραφή των φορέων στους οποίους μπορεί να καταφύγει.

Στο άρθρο 4, θα πρέπει να ληφθεί υπόψη ότι έχει ψηφιστεί μεταγενέστερη νομοθεσία, για την νομική αναγνώριση ταυτότητας του φύλου, κάτι το οποίο σημαίνει ότι όποιες αλλαγές επέρχονται θα πρέπει να ενσωματώνουν και αυτή τη διάσταση της ταυτότητας. Να προβλεφθεί ρητά η υποχρεωτική επιμόρφωση και ευαισθητοποίηση των εμπλεκόμενων φορέων, κυρίως δε αστυνομικών οργάνων και δικαστικών λειτουργών, σεμινάρια, ειδικές δομές, για θέματα ενδοοικογενειακής και έμφυλης βίας, καθώς νομίζω ότι δεν υπάρχουν στο νομοσχέδιο και σε καμία διάταξη η υλοποίηση - όχι ότι δεν αποδεχόμαστε την υποχρέωση - η υλοποίηση της υποχρέωσης κατάρτισης των επαγγελματιών, ενώ στη Σύμβαση προβλέπεται επί λέξει η υποχρέωση των συμβαλλομένων κρατών, να εξασφαλίζουν την κατάρτιση των επαγγελματιών που ασχολούνται με τα θύματα βίας και την υλοποίηση θεραπευτικών προγραμμάτων για τους δράστες εγκλημάτων ενδοοικογενειακής βίας.

Κοιτάξτε, η κύρωση είναι θετική. Εμείς τοποθετούμαστε θετικά απέναντι στην κύρωση. Προφανώς ζητάμε και από τον Υπουργό να πάρει υπόψη τις παρατηρήσεις που κάνουμε, στο βαθμό που μπορεί να τις πάρει υπόψη ή στο βαθμό που θεωρεί ότι συμβάλλουν σε μια καλύτερη διαμόρφωση του νομοσχεδίου.

Στο δεύτερο μέρος νομίζω ότι χρειάζεται να κουβεντιάσουμε λίγο και στην επόμενη συνεδρίαση, να δούμε μερικά ζητήματα, αν και πιστεύω ότι το περιεχόμενο του σχεδίου νόμου έχει κατ’ αρχήν ταύτιση με τα αντίστοιχα άρθρα της Οδηγίας και υπ' αυτή την έννοια, δεν είναι κάποιος αρνητικά τοποθετημένος απέναντι, κύριε Υπουργέ. Νομίζω, όμως, ότι χρειάζεται να κάνουμε και επ’ αυτού μια συζήτηση, γιατί έτσι όπως έρχεται και με το χρόνο να πιέζει, δεν θα είναι κάποιος αποδοτικός, εάν προσπαθήσει τώρα να το πάρει ένα-ένα. Τα έχω εδώ όλα, αλλά δεν νομίζω ότι δεν θα βοηθηθούμε, σχετικά και με το χρόνο.

Στο τρίτο κομμάτι, προφανώς υπάρχουν μερικά πράγματα τυπικά. Το 28 π.χ. είναι τυπικό, εντελώς τυπικό και θα είναι άχαρο, δηλαδή και μίζερο το να πει κάποιος ότι είναι αντίθετος κ.λπ..

Υπάρχουν, όμως, ζητήματα στα άλλα άρθρα, που κινούν την υποψία φωτογραφικών διατάξεων, κύριε Υπουργέ. Νομίζω ότι αν κάνουμε την ευρύτερη συζήτηση στη φάση των άρθρων…

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Εγώ να σας ακούσω, κύριε Λυκούδη, αλλά να μου πείτε πού είναι το φωτογραφικό.

ΣΠΥΡΙΔΩΝ ΛΥΚΟΥΔΗΣ (Ειδικός Αγορητής του «Ποταμιού»): Και στο 26, κύριε Υπουργέ, υπάρχει τέτοιο ζήτημα. Υπάρχει ζήτημα και στο 30. Νομίζω ότι όταν θα μπούμε στη συζήτηση για τα άρθρα, θα είναι πάρα πολύ πιο ουσιαστική η συζήτηση και η συνεννόηση μας.

Εγώ επιμένω σε αυτό που είπα από την αρχή, ότι σε αυτό το ζήτημα, πρέπει όλοι να έχουμε μια πολιτική ανοιχτοκαρδία, διότι έχω την εντύπωση ότι είναι θέματα, στα οποία κοινοί τόποι υπάρχουν, υπό την προϋπόθεση, βέβαια, κύριε Υπουργέ, ότι και το Υπουργείο θα δεχθεί ότι οι παρατηρήσεις που γίνονται, για να δημιουργήσουμε σαφέστερο πλαίσιο στο νομοσχέδιο, δεν είναι παρατηρήσεις στείρας αντιπολίτευσης, αλλά μιας προσπάθειας να συμβάλουμε όσοι κάνουμε παρατηρήσεις επί αυτών των θεμάτων. Το λέω, γιατί ξεκινήσαμε με μια αντιπαράθεση, η οποία δεν χρειαζόταν στη σημερινή μέρα.

Και εσείς είσαστε οξύθυμος επί του θέματος.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Μα, άμα προκαλούμαι με αυτόν τον τρόπο.

ΣΠΥΡΙΔΩΝ ΛΥΚΟΥΔΗΣ (Ειδικός Αγορητής του «Ποταμιού»): Ο Υπουργός είναι υποχρεωμένος να είναι ψύχραιμος, κύριε Υπουργέ.

Ευχαριστώ πολύ.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Κυρίες και κύριοι συνάδελφοι, έχω να κάνω την εξής πρόταση.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Κυρία Πρόεδρε, θα ήθελα τον λόγο για 5 λεπτά.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Παρακαλώ περιμένετε, να ολοκληρώσω.

Είναι εγγεγραμμένοι πέντε ομιλητές και ομιλήτριες. Προτείνω το εξής: να υπάρξει μια ομιλία από τη μεριά των Βουλευτών - Βουλευτριών, να κλείσει ο Υπουργός, γιατί μετά πρέπει να πάμε στην Ολομέλεια…

*(Θόρυβος στην Αίθουσα)*

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Κυρία Πρόεδρε, ζητάω τον λόγο τώρα.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Συμφωνείτε με αυτή τη διαδικασία;

Προτείνω αυτή τη διαδικασία. Λέω να υπάρξει μια ομιλήτρια, συγκεκριμένα η κυρία Αννέτα Καββαδία, που είναι πρώτη στη σειρά και, μιας και είναι και στο Συμβούλιο της Ευρώπης, λέμε να μιλήσει. Μετά, να μιλήσει ο Υπουργός και οι ομιλητές που έπονται στην τρίτη συνεδρίαση, μετά την ακρόαση φορέων, να προηγηθούν των άλλων ομιλητών και ομιλητριών.

ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ: Τότε, γιατί ανοίξατε κατάλογο ομιλητών;

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Να τοποθετηθούν αν συμφωνούμε από κάθε κόμμα;

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Μα τώρα τι λέτε, κυρία Πρόεδρε, θα ανοίξουμε κύκλο…

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Κανέναν κύκλο. Απλά, να κάνουμε αυτό. Υπάρχει πίεση χρόνου όσον αφορά το να πάμε στην Ολομέλεια.

Η κυρία Καββαδία έχει τον λόγο.

ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ: Κυρίες και κύριοι συνάδελφοι, σήμερα είναι μια ξεχωριστή ημέρα, είναι κρίμα που έχουμε και όλες τις διαδικασίες που πιέζουν ασφυκτικά. Δεν θα μείνω καθόλου στη μικρόψυχη στάση ορισμένων συναδέλφων της αντιπολίτευσης. Άλλωστε, όλες και όλοι κρινόμαστε. Αντιλαμβάνομαι, βεβαίως, την ενόχληση και τον εκνευρισμό τους, γιατί και αυτό το νομοσχέδιο θα φέρει τη σφραγίδα της παρούσας Κυβέρνησης.

Σήμερα, όμως, όπως είπα, είναι μια ξεχωριστή ημέρα και δεν είναι καθόλου τυχαίο το γεγονός ότι σήμερα, 8 του Μάρτη, ημέρα τιμής των γυναικείων αγώνων και των γυναικείων δικαιωμάτων, η Κυβέρνησή μας επιλέγει να φέρει την κύρωση της Σύμβασης της Κωνσταντινούπολης. Με αυτή την προσαρμογή της ελληνικής νομοθεσίας, εκτιμάμε ότι τιμούμε, ως Αριστερά, τους μακροχρόνιους αγώνες του φεμινιστικού κινήματος για ίσα πολιτικά, οικονομικά, κοινωνικά και πολιτισμικά δικαιώματα. Συνεχίζουμε τις πρωτοπόρες προσπάθειες, που ξεκίνησαν οι σουφραζέτες στα τέλη του 19ου αιώνα. Επιμένουμε στον δρόμο του αγώνα των εργατριών της κλωστοϋφαντουργίας που, τον Μάρτη του 1857, διαδήλωναν στους δρόμους της Νέας Υόρκης, διεκδικώντας ανθρώπινες συνθήκες εργασίας, μικρότερο ωράριο, ίσα μεροκάματα με τους άντρες.

Επιμένουμε στο δίκαιο των αιτημάτων που συνδικαλίστριες και ακτιβίστριες διατύπωσαν και διεκδίκησαν τα τελευταία 200, και όχι μόνο, χρόνια. Και είναι αιτήματα που παραμένουν επίκαιρα, γιατί, παρά τα όσα έχουν επιτευχθεί, είναι πολλά αυτά που πρέπει να αλλάξουνε. Αλλά και γιατί είναι πολλά που αυτά, ναι μεν κατακτήθηκαν, αλλά πλέον απειλούνται. Γιατί, πλέον, με αφορμή την οικονομική κρίση, κυρίες και κύριοι συνάδελφοι, αλλά και νωρίτερα, με τη συνεπικουρία του κυρίαρχου και πολλαπλά προσβλητικού life style, έχει αυξηθεί ο σεξισμός και η πατριαρχική αντεπίθεση στα δικαιώματα των γυναικών και στην ισότητα των φύλων. Αλλά και γιατί, τα τελευταία χρόνια, έχει ιδιαιτέρως οξυνθεί η βία όχι μόνο κατά των γυναικών, αλλά και εναντίων των μελών της ΛΟΑΤΚΙ κοινότητας, σε όλες τις χώρες, ανεξαρτήτως κοινωνικών τάξεων.

Στην Ελλάδα, τα τελευταία δύο χρόνια, να υπενθυμίσουμε ότι έχουμε κάνει, σε νομοθετικό επίπεδο, σημαντικότατα βήματα στον τομέα των ανθρώπινων, των ατομικών και των πολιτικών δικαιωμάτων. Θυμίζω, επιγραμματικά, την επέκταση του συμφώνου συμβίωσης στα ομόφυλα ζευγάρια, αλλά και τη νομική αναγνώριση της ταυτότητας φύλου. Η εθνική κύρωση της Σύμβασης της Κωνσταντινούπολης, αποτελεί το επόμενο πολύ σημαντικό βήμα για την εμπέδωση και προστασία των δικαιωμάτων, καθώς αποσκοπεί, ακούστηκε ήδη, στην καταπολέμηση και πρόληψη όλων των μορφών έμφυλης βίας, αλλά και τη μέριμνα για την προστασία των θυμάτων.

Επιπλέον, η Σύμβαση, περιλαμβάνει πρόνοιες για μέτρα και δράσεις για την προστασία απέναντι σε όλες τις μορφές διακρίσεων με βάση το φύλο, καθώς και την κοινωνική παροχή υποστήριξης και συνδρομής στους αρμόδιους φορείς. Δεν θα μπω επουδενί στα επιμέρους άρθρα. Θα υπάρξει αντίστοιχη συνεδρίαση. Να πω ότι, με την κατάθεση του εν λόγω νομοσχεδίου, 7 χρόνια μετά την υπογραφή της, αποδεικνύει έμπρακτα η ελληνική Κυβέρνηση, για μια ακόμη φορά, την αφοσίωσή της στην προώθηση και προστασία των ανθρωπίνων δικαιωμάτων για όλους τους πολίτες, χωρίς εξαιρέσεις.

Αποδεικνύει την επιμονή στο σχέδιό της, η χώρα να εξέλθει από την κρίση με όρους κοινωνικής δικαιοσύνης. Αναμφίβολα, η κύρωση και η ενσωμάτωση στην εθνική μας νομοθεσία της συγκεκριμένης Σύμβασης αποτελεί μια σημαντική ευρωπαϊκή δέσμευση, καθώς έρχεται σε εκπλήρωση της υποχρέωσης της χώρας μας, έναντι του Συμβουλίου της Ευρώπης. Μιας υποχρέωσης που μας είχε μάλιστα επισημανθεί και στην τελευταία περιοδική έκθεση της κοινοβουλευτικής συνέλευσης, η οποία υιοθετήθηκε τον περασμένο Ιανουάριο στο Στρασβούργο.

Με την ψήφιση αυτού του νομοσχεδίου, προστίθεται μια ακόμη ψηφίδα σε μια σειρά προοδευτικών νομοθετημάτων, που έχει φέρει αυτή η Κυβέρνηση, η κυβέρνηση της Αριστεράς, στα οποία αναφέρθηκα ενδεικτικά πιο πριν. Και ας είμαστε όλοι βέβαιοι και βέβαιες ότι αυτή η αξιοσημείωτη πρόοδος της Ελλάδας σε θέματα ανθρώπινων δικαιωμάτων, τα τελευταία τρία χρόνια, έχει καταγραφεί θετικά στους ευρωπαϊκούς και διεθνείς οργανισμούς, ιδίως σε σύγκριση με την κατά κοινή ομολογία απογοητευτική κατάσταση της περιόδου 2012 – 2015.

Κυρίες και κύριου συνάδελφοι, θα κλείσω με αυτό. Η έμφυλη βία είναι μια βία ταξική πραγματικότητα. Εκδηλώνεται τόσο στα ανώτερα και μορφωμένα κοινωνικά στρώματα, όσο και στις λιγότερο ευνοημένες κοινωνικά ομάδες. Σε εξοργιστικά μεγάλο βαθμό, πολλές μορφές της, με κυριότερη την ενδοοικογενειακή βία, παραμένει ακόμα και σήμερα θέμα ταμπού για την ελληνική κοινωνία. Η Σύμβαση που θα κυρώσουμε τις επόμενες ημέρες αποτελεί ένα σημαντικό βήμα, ώστε το πρόβλημα να πάψει να κρύβεται κάτω από το τραπέζι, ώστε, επιτέλους, να καταπολεμηθεί, να σπάσει η σιωπή. Προφανώς και δεν τελειώνουμε έτσι εύκολα, με την ψήφιση, δηλαδή, ενός νόμου, με τις έμφυλες διακρίσεις. Δημιουργούμε, όμως, σε συνδυασμό με το άλλο σχέδιο νόμου του Υπουργείου Εσωτερικών, που κατατέθηκε αυτές τις μέρες σε διαβούλευση, τις προϋποθέσεις για την πραγμάτωση της ουσιαστικής ισότητας των φύλων, σε όλες τις εκφάνσεις της δημόσιας κοινωνικής και οικονομικής ζωής. Με όραμα πάντα μια κοινωνία ίσων και ελεύθερων πολιτών, σε αντίθεση, με όσους και όσες θεωρούν την ανισότητα αναπόφευκτη, επειδή δεν τολμούν να την πουν επιθυμητή, αρκεί αυτή η ανισότητα να είναι υπέρ τους. Σας ευχαριστώ.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει οκ. Υπουργός.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Κυρία Πρόεδρε, λόγω του περιορισμένου χρόνου, δεν θα αναφερθώ σε γενικές αρχές στο νομοσχέδιο. Θέλω, όμως, να κάνω ορισμένες επισημάνσεις.

Εν πρώτοις, θέλω να αναφερθώ στον κ. Λυκούδη. Κύριε συνάδελφε, νομίζω ότι η Κυβέρνηση και ιδίως το Υπουργείο Δικαιοσύνης στις συζητήσεις των νομοσχεδίων, τα οποία έχουμε φέρει στη Βουλή, έχει αποδείξει ότι ακούει όλα τα κόμματα, τις προτάσεις τις οποίες καταθέτουν. Πάρα πολλές φορές, έχουμε ενσωματώσει προτάσεις, οι οποίες γίνονται και θέλω να σας πω ότι, και αυτή τη φορά, εάν γίνει ένας ουσιαστικός διάλογος και ακούσουμε εμπεριστατωμένες και τεκμηριωμένες προτάσεις, αυτές θα τις λάβουμε σοβαρά υπόψη και θα τις εξετάσουμε σε κάθε περίπτωση. Επομένως, μην απευθύνετε σε εμάς μία παραίνεση προς αυτό, για κάτι το οποίο ήδη το έχουμε υλοποιήσει.

Το δεύτερο που θέλω να σας πω είναι ότι δεν προσήλθε η Κυβέρνηση με πνεύμα αντιδικίας και οξύτητας. Αντιθέτως, η Κυβέρνηση προσήλθε σε αυτή τη συζήτηση, για να καταλήξουμε και πιστεύουμε ότι, κυρίως τα δημοκρατικά κόμματα, μπορεί να έχουν μία μέγιστη συμφωνία στο συγκεκριμένο νομοσχέδιο. Επί των ημερών άλλης κυβέρνησης ψηφίστηκε στο Συμβούλιο της Ευρώπης η Σύμβαση και επί των ημερών μας έρχεται προς κύρωση. Επομένως, υπάρχει το αντικειμενικό πεδίο μιας ευρύτερης συνεννόησης των πολιτικών δυνάμεων του δημοκρατικού τόξου, σε κάθε περίπτωση, για το συγκεκριμένο νομοσχέδιο.

Αυτό το νόημα είχε και η παρουσία σήμερα του Πρωθυπουργού, να τονίσει την ανάγκη υπερψήφισης του νόμου, αλλά και να δώσει και μια πανηγυρική χροιά στη σημερινή συνεδρίαση και, πάνω από όλα, ότι η Κυβέρνηση, τα θέματα των δικαιωμάτων, τα αντιμετωπίζει με ιδιαίτερη σοβαρότητα, γι’ αυτό δεν είναι άμοιρο το γεγονός ότι, τουλάχιστον στον 1,5 τελευταίο χρόνο που προΐσταμαι του Υπουργείου Δικαιοσύνης, τα περισσότερα νομοθετήματα που έχουμε φέρει είναι νομοθετήματα σχετικά με τα δικαιώματα.

Επομένως, κυρίες και κύριοι Βουλευτές, δεν είμαστε εμείς εκείνοι οι οποίοι οξύνουμε ούτε δεν ακούμε μία τεκμηριωμένη και ολοκληρωμένη πρόταση, από αλλού προέρχεται η οξύτητα και το είδαμε το πρωί, πρώτα από όλα, με το θέμα που έθεσε η Νέα Δημοκρατία. Από τη μεριά μας, δεν υπήρξε καμία καθυστέρηση και θέλω να το ξεκαθαρίσω. Δεν ξέρω εάν είναι δικαιολογημένη η καθυστέρηση της προηγούμενης κυβέρνησης, αλλά, από τη μεριά μας, δεν υπήρξε καμία καθυστέρηση, γιατί, όπως είπα, εμείς δεν περιοριστήκαμε να φέρουμε προς κύρωση τη συγκεκριμένη Σύμβαση. Εμείς φέραμε νόμο, δηλαδή, συστάθηκε νομοπαρασκευαστική επιτροπή, η οποία εξέτασε το σύνολο της κείμενης νομοθεσίας που άπτεται της συγκεκριμένης Σύμβασης.

Αυτό είναι το πολύ σημαντικό που κάνουμε σήμερα, διότι, αν φέρναμε τη Σύμβαση προς κύρωση, δεν θα υπήρχαν διατάξεις του ποινικού κώδικα, θα φέρναμε τη Σύμβαση και θα τελείωνε εκεί. Έγινε, όμως, μια εμπεριστατωμένη δουλειά από τη νομοπαρασκευαστική επιτροπή, η οποία κατέληξε σε πρόταση, την οποία θέσαμε σε διαβούλευση και το πρώτο μέρος που είναι η Σύμβαση της Κωνσταντινουπόλεως, αλλά και το δεύτερο μέρος, γιατί άκουσα ότι το δεύτερο μέρος δεν ετέθη σε διαβούλευση, βεβαίως και ετέθη, για ένα μήνα, ήταν αναρτημένες οι συγκεκριμένες διατάξεις και υπήρχαν και σχόλια επ’ αυτών των θεμάτων.

Κυρίες και κύριοι συνάδελφοι, νομίζω ότι διευκρινίστηκε ποια είναι η διαδικασία ψήφισης μίας Σύμβασης στο Συμβούλιο της Ευρώπης. Παρακαλώ πολύ, όταν λέω δεν είναι έτσι, να μην απευθύνονται μομφές, ξέρουμε πολύ καλά τι λέμε. Η διαδικασία είναι όπως την περιέγραψα και, δυστυχώς, η Ανδόρα, η οποία ήταν η δέκατη χώρα που κύρωσε τη Σύμβαση, δηλαδή, αυτό που κάνουμε εμείς, όπως είπα προηγουμένως σήμερα, ήταν η αφορμή για να τεθεί σε ισχύ η Σύμβαση όχι για να προχωρήσουν άλλα κοινοβούλια. Γιατί, τι νόημα έχει, το κοινοβούλιο της Ανδόρας γιατί προηγείται και άλλα δέκα; Δεν έχει κανέναν ειρμό και καμία λογική αυτό που ακούστηκε.

Επομένως, καλόπιστα, όμως, το λέω, δεν θέλω κάτι περισσότερο να πω, νομίζω ότι διευκρινίστηκε. Ήταν λάθος αυτό που είπε η Ν.Δ. και ελπίζω να μη το ξανακούσουμε.

Όσον αφορά τα δύο επόμενα μέρη του νομοσχεδίου. Κοιτάξτε, κυρίες και κύριοι συνάδελφοι, θέλουμε η Ε.Ε. να είναι ένα ενιαίο πεδίο ελευθερίας, ασφάλειας και δικαιοσύνης; Μπορεί κάποιοι να πουν ότι εμείς δεν θέλουμε την Ενωμένη Ευρώπη. Πολύ ωραία, είναι μια άρνηση επί της αρχής. Αλλά, εάν θέλουμε η Ε.Ε., η Ευρώπη, να αποτελεί ένα τέτοιο πεδίο, ένα ενιαίο πεδίο ελευθερίας, δικαιοσύνης και ασφάλειας, το πρώτο πράγμα που θα πρέπει να υλοποιήσουμε είναι η αναγνώριση όλων των δικαστικών αποφάσεων υπό τους όρους και τις προϋποθέσεις που θέτουν τα ευρωπαϊκά όργανα και συμφωνούν τα κράτη μέλη για τα εθνικά κοινοβούλια, για την αναγνώριση αυτών των αποφάσεων. Αυτό είναι το δεύτερο μέρος, που αναφέρεται στην αναγνώριση των αποφάσεων για τις χρηματικές ποινές.

Και σας λέω ότι αυτή την ώρα και αύριο που θα είμαι στο Συμβούλιο Υπουργών, εξετάζεται η αναθεώρηση της Συνθήκης «Βρυξέλλες 2Α΄», όσον αφορά πάλι τα θέματα της αναγνώρισης αλλοδαπών δικαστικών αποφάσεων.

Είναι ένα μέγιστο ζήτημα που απασχολεί, αυτή την ώρα, την ευρωπαϊκή έννομη τάξη και προς αυτή την κατεύθυνση, δηλαδή, της ενιαιοποίησης του ενιαίου πεδίου, λειτουργούμε κι εμείς ως Κυβέρνηση και προστρέχουμε με τις προτάσεις μας και τις απόψεις μας σε όλα αυτά που συζητούνται.

Το τρίτο μέρος. Κυρίες και κύριοι συνάδελφοι, σας διάβασα προηγουμένως μία προς μία τις διατάξεις. Έκανα ένα λάθος στο άρθρο 30, δεν είναι για τους κρατούμενους, όπως εκ παραδρομής είπα, είναι για τους σωφρονιστικούς υπαλλήλους που μας δίνει τη δυνατότητα το Ανοιχτό Πανεπιστήμιο να επιμορφώνει και το θέλουμε αυτό, κυρίες και κύριοι συνάδελφοι.

Θέλουμε οι σωφρονιστικοί υπάλληλοι να επιμορφώνονται, να σπουδάζουν, γιατί θα προσφέρουν άλλου είδους και άλλου τύπου υπηρεσίες σε ένα δύσκολο χώρο, όπως είναι ο χώρος των φυλακών. Και μιλάμε για «ρουσφετολογικές διατάξεις»;

Για τα άρθρα 26 και 30 που είπατε, κύριε Λυκούδη, το άρθρο 26 έχει να κάνει με την εύρυθμη λειτουργία της Σχολής Δικαστών και είμαστε σε απόλυτη συνεννόηση με τη διοίκηση της Σχολής Δικαστών ακριβώς για την παρούσα νομοθετική πρωτοβουλία.

Επομένως, κυρίες και κύριοι συνάδελφοι, αυτά τα 7 άρθρα, τα οποία εμείς τα εντάξαμε στον νόμο, αυτά δεν είχαν τεθεί σε διαβούλευση, γιατί αυτά οριστικοποιήθηκαν πριν μερικές μέρες, η διαβούλευση τελείωσε από τον Νοέμβριο. Αυτά τα άρθρα είναι απαραίτητα και μας το ζητάνε και οι ενδιαφερόμενοι, αλλά το βλέπουμε και εμείς ότι είναι, για παράδειγμα, η αναβάθμιση της ελληνικής παρουσίας στην EuroJust. H EuroJust είναι ένα εργαλείο το οποίο λειτουργεί για την καταπολέμηση του εγκλήματος σε διεθνές και ευρωπαϊκό επίπεδο.

Θέλουμε να εκμεταλλευτούμε αυτή τη διαδικασία και αυτά τα πορίσματα και τις ενέργειες που γίνονται στη EuroJust; Ή θέλουμε εμείς να νομίζουμε ότι θα πατάξουμε το διεθνές έγκλημα και το ευρωπαϊκό έγκλημα μέσω των εθνικών θεσμών; Αν έχουμε μια τέτοια αντίληψη, μάλλον θα κάνει, μεταχειρίζομαι τη λέξη, δεν μου αρέσει, θα κάνει «πάρτι» το διεθνές έγκλημα στην Ελλάδα.

Δύο παρατηρήσεις θέλω να κάνω μόνο για τις τροποποιήσεις των διατάξεων του Ποινικού Κώδικα. Κυρίες και κύριοι συνάδελφοι, όσον αφορά την προσθήκη στο άρθρο 31β΄, δεν τιμωρείται ο ακρωτηριασμός. Ο ακρωτηριασμός τιμωρείται με άλλες διατάξεις του Ποινικού Κώδικα. Τιμωρείται η πρόκληση και η παρότρυνση. Γι' αυτό ακριβώς, όποιοι, στην κατ’ άρθρον συζήτηση, τοποθετηθούν στο συγκεκριμένο άρθρο, να το προσέξουν. Δεν είναι άρθρο για την βαριά σκοπούμενη ή όχι σωματική βλάβη. Είναι άρθρο για την πρόκληση και για την παρότρυνση.

Επειδή ακούστηκε μια πρόταση από το ΠΑ.ΣΟ.Κ. και από το «Ποτάμι», αν μπορεί να επεκταθεί αυτό στα παιδιά και στους ενήλικες άνδρες, το εξετάζουμε. Κατά τη γνώμη μου, μάλλον είναι πλεονασμός, αλλά θα το δούμε. Για να σας απαντήσω εμπεριστατωμένα, θεωρώ ότι, για το παιδί, μπορεί να ενταχθεί, αλλά, για τον ενήλικα άνδρα, μάλλον όχι. Δεν είναι στο πλαίσιο και στο πνεύμα της διάταξης.

Ήθελα, επίσης, να αναφερθώ σε μια νέα διάταξη που εισάγεται στον Ποινικό μας Κώδικα και είναι η επίμονη ή εξακολουθητική – θα δούμε ποιος θα είναι ο δόκιμος όρος στα ελληνικά –παρενόχληση. Θεωρώ ότι έπρεπε να έχουμε προχωρήσει σε αυτή τη νομοθετική ρύθμιση εδώ και καιρό, διότι, με την παρούσα νομοθετική πρόταση και την ένταξή της στον ποινικό μας δίκαιο και Ποινικό μας Κώδικα, βάζουμε όρια στο ενδιαφέρον που μπορεί να δείξει ένας άνθρωπος για έναν άλλο συνάνθρωπό του ή στον τρόπο που τον προσεγγίζει. Τα όρια αυτά δεν μπορεί να είναι παρά τα όρια που θέτει ο ίδιος, ο οποίος καθίσταται θύμα. Θα ήθελα να σας πω ότι μας προβλημάτισε πάρα πολύ η συγκεκριμένη διάταξη, γιατί είναι δύσκολη. Πρέπει να μπουν όρια και δεν πρέπει να υπάρξουν και υπερβολές. Σας λέω, όμως, ότι, στον σύγχρονο βίο, κανένας δεν μπορεί να ξεπερνάει τα όρια που θέτει ο άλλος και να του προκαλεί αισθήματα απειλής ή έντονης ανησυχίας.

Θεωρώ ότι αυτό που είπα το πρωί στο πνεύμα της αντιπαράθεσης και της πρόκλησης που δέχτηκε η Κυβέρνηση, θα αποδειχθεί στην Ολομέλεια το βράδυ που θα ψηφίσουμε τα άρθρα. Το α΄ μέρος, κατά κύριο λόγο, θέλω να πιστεύω ότι θα τύχει της υπερψήφισής του από όλα τα κόμματα του δημοκρατικού τόξου, αλλά και το β΄ μέρος είναι αναγκαίο για όσους βλέπουν στην ενιαία Ευρώπη ότι πρέπει να υπάρχουν κανόνες και σεβασμός των αποφάσεων των δικαστηρίων των κρατών - μελών. Όσο για το γ΄ μέρος, θα διαπιστώσετε, αν κάνουμε μια ειλικρινή συζήτηση, χωρίς επιθετικότητα και επιθετικούς προσδιορισμούς, ότι είναι απαραίτητες διατάξεις, για τις οποίες προστρέχουμε με τη διαδικασία του νόμου και όχι με τη διαδικασία των τροπολογιών, να το φέρουμε τελευταία στιγμή στην Ολομέλεια. Δεν λέω ότι οι τροπολογίες είναι κάτι αρνητικό. Μπορεί να φέρουμε δυο τροπολογίες ή ίσως και καμία, αλλά, όταν υπάρχει το στοιχείο του κατεπείγοντος για αυτές τις διατάξεις, για να λυθούν προβλήματα τα οποία είναι σε εκκρεμότητα, η Κυβέρνηση δεν επιλέγει έναν παράπλευρο δρόμο. Έχουμε νομοσχέδιο του Υπουργείου Δικαιοσύνης, εντάσσουμε αυτές τις διατάξεις στο νομοσχέδιο, ούτως ώστε όλοι οι Βουλευτές να ξέρουν τι έχουν μπροστά τους, από την α΄ συνεδρίαση της Επιτροπής μέχρι την Ολομέλεια. Αντί να επαινεθούμε για αυτό, κατηγορούμεθα. Δεν έχω κάτι άλλο να πω, το αφήνω ασχολίαστο.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Σας ευχαριστώ όλους. Την επόμενη Τρίτη στις 12.00΄ θα γίνει η ακρόαση των φορέων και θα προηγηθούν οι ομιλητές που έχουν δηλωθεί σήμερα.

Στο σημείο αυτό έγινε η γ΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αθανασίου Αθανάσιος, Βάκη Φωτεινή, Θελερίτη Μαρία, Κοζομπόλη Παναγιώτα, Πάλλης Γεώργιος, Καββαδία Ιωαννέτα, Συρίγος Αντώνιος, Ψυχογιός Γεώργιος, Βούλτεψη Σοφία, Καρράς Γεώργιος – Δημήτριος, Συντυχάκης Εμμανουήλ, Παπαχριστόπουλος Αθανάσιος, Καβαδέλλας Δημήτριος και Λυκούδης Σπυρίδων.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, παρόντες ήταν οι Βουλευτές κ.κ. Καρά Γιουσούφ Αϊχάν, Καστόρης Αστέριος, Μεγαλοοικονόμου Θεοδώρα, Σκούφα Ελισσάβετ, Σταμπουλή Αφροδίτη, Κεφαλίδου Χαρούλα (Χαρά) και Κατσίκης Κωνσταντίνος.

Τέλος και περί ώρα 12.40΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΜΑΡΙΑ ΘΕΛΕΡΙΤΗ**

**ΑΝΤΙΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**